‘Lɔlɔ̃ Nenɔ Mia Dome’\nGbetakpɔxɔ—Tata Si Míesrɔ̃na | February 2003\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.”—YOHANES 13:35.\n1. Nɔnɔme ka dzie Yesu te gbe ɖo do ŋgɔ kpuie na eƒe ku?\n“VINYEWO.” (Yohanes 13:33) Aleae Yesu yɔ eƒe apostolowo lɔlɔ̃tɔe le zã si do ŋgɔ na eƒe ku la me. Nuŋlɔɖi aɖeke mele Nyanyuigbalẽawo me be Yesu zã nya fadziname sia le nuƒoƒo na eƒe nusrɔ̃lawo me ɣeaɖekeɣi wu esia o. Gake le zã tɔxɛ ma me la, ese le eɖokui me be yeazã nya fadziname sia atsɔ aɖe lɔlɔ̃ deto si le ye si na ye yomedzelawo la afia. Le nyateƒe me la, Yesu ƒo nu tso lɔlɔ̃ ŋu abe zi 30 ene le zã ma me. Nukatae wòte gbe ɖe nɔnɔme sia dzi nenema gbegbe ɖo?\n2. Nukatae lɔlɔ̃ ɖeɖe fia le vevie ŋutɔ na Kristotɔwo?\n2 Yesu ɖe nusita lɔlɔ̃ le vevie ŋutɔ la me. Egblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35; 15:12, 17) Kristo yomedzela nyenye zɔna aduadu kple nɔvilɔlɔ̃ ɖeɖe fia. Menye awu tɔxɛ aɖe dodo alo kɔnu tɔxɛ aɖe wɔwɔ mee wodzea si Kristotɔ vavãwo le o, ke boŋ to lɔlɔ̃ si woɖena fiaa wo nɔewo mee. Lɔlɔ̃ ɖedzesi sia ƒe amesinɔnɔ nye nu vevi etɔ̃ siwo woyɔ le nyati si do ŋgɔ me be wodi tso Kristo ƒe nusrɔ̃la si la ƒe evelia. Nukae akpe ɖe mía ŋu be míayi edzi aɖo nudidi sia gbɔ?\n‘Miyi Edzi Miaɖee Fia Geɖe Wu’\n3. Nuxlɔ̃ame kae Paulo na ku ɖe lɔlɔ̃ ŋu?\n3 Abe alesi wònɔ le Kristo yomedzelawo dome le ƒe alafa gbãtɔ mee ene la, amewo dea dzesi lɔlɔ̃ tɔxɛ sia le Kristo ƒe nusrɔ̃la vavãwo dome egbea hã. Apostolo Paulo ŋlɔ ɖo ɖe ƒe alafa gbãtɔ me Kristotɔwo bena: “Le nɔvilɔlɔ̃ ŋuti la mehiã mi bena, míaŋlɔe aɖo ɖe mi o; elabena Mawu fia mia ŋutɔwo be, mialɔ̃ mia nɔewo; elabena miewɔ esia ke na [nɔviawo].” Ke hã, Paulo gblɔ kpee be: ‘Miyi edzi miaɖee fia geɖe wu.’ (Tesalonikatɔwo I, 3:12; 4:9, 10) Ehiã be míawo hã míawɔ ɖe Paulo ƒe nuxlɔ̃amea dzi ahadze agbagba aɖe lɔlɔ̃ afia mía nɔewo ‘geɖe wu.’\n4. Le Paulo kple Yesu ƒe nya nu la, amekawo ŋue wòle be míabu etɔxɛe?\n4 Le lɛta ma ke si tso gbɔgbɔ me me la, Paulo de dzi ƒo na ehati xɔsetɔwo be ‘woafa akɔ na dzikatsoƒoetɔwo’ eye ‘woaxɔ na gbɔdzɔgbɔdzɔtɔwo.’ (Tesalonikatɔwo I, 5:14) Ɣebubuɣi la, exlɔ̃ nu Kristotɔwo be amesiwo ‘ŋu ŋusẽ le la natsɔ amesiwo ŋu ŋusẽ mele o la ƒe gbɔdzɔgbɔdzɔwo.’ (Romatɔwo 15:1) Yesu hã na nuxlɔ̃ame ku ɖe kpekpeɖeŋu nana gbɔdzɔgbɔdzɔtɔwo ŋu. Esime Yesu gblɔ ɖi be Petro agblẽ ye ɖi le zã si me woalé ye me megbe la, egblɔ na Petro bena: “Gbesigbe nètrɔ la, nado ŋusẽ nɔviwòwo!” Nukatae? Elabena anye be woawo hã gblẽ Yesu ɖi si ta wòahiã be woakpe ɖe wo ŋu. (Luka 22:32; Yohanes 21:15-17) Eyata Mawu ƒe Nya xlɔ̃ nu mí be míaɖe lɔlɔ̃ afia amesiwo gbɔdzɔ le gbɔgbɔ me kpakple amesiwo dzudzɔ hadede kple Kristo-hamea. (Hebritɔwo 12:12) Nukatae wòle be míawɔ nenema? Ŋuɖoɖoa dze le kpɔɖeŋu nyui eve aɖewo si Yesu wɔ me.\nAlẽ Kple Klosalo Bubu La\n5, 6. (a) Kpɔɖeŋu kpui eve kae Yesu wɔ? (b) Nukae kpɔɖeŋu siawo ɖe fia tso Yehowa ŋu?\n5 Be Yesu nafia nusi nye Yehowa ƒe nukpɔsusu le amesiwo tra mɔ ŋu eƒe nyaselawo la, ewɔ kpɔɖeŋu kpui eve. Ðeka ku ɖe alẽkplɔla aɖe ŋu. Yesu be: “Ameka le mia dome, ne alẽ alafa le esi, eye wo dometɔ ɖeka bu ɖee la, ɖe magblẽ blaasieke vɔ asieke la ɖe gbeadzi, eye wòadi esi bu la, vaseɖe esime wòakpɔe o mahã? Eye ne ekpɔe la, akɔe ada ɖe eƒe abɔta kple dzidzɔ. Eye ne eva aƒe la, ayɔ xɔlɔ̃awo kple aƒelikawo aƒo ƒu, agblɔ na wo bena: Mikpɔ dzidzɔ kplim, elabena mekpɔ nye alẽ, si bu la. Mele egblɔm na mi bena: Nenema ke wòanye dzidzɔ le dziƒo le nuvɔ̃wɔla ɖeka, si trɔ le dzi me la ŋuti wu ame dzɔdzɔe blaasieke vɔ asieke, siwo mehiã dzimetɔtrɔ o la.”—Luka 15:4-7.\n6 Kpɔɖeŋu evelia ku ɖe nyɔnu aɖe ŋu. Yesu gblɔ be: “Nyɔnu ka si klosalo ewo le, ne ebu ɖeka la, ɖe masi akaɖi, eye wòakplɔ xɔa me, eye wòadi vevie, vaseɖe esime wòakpɔe o mahã? Eye ne ekpɔe la, ayɔ xɔlɔ̃awo kple aƒelikawo aƒo ƒu, agblɔ na wo bena: Mikpɔ dzidzɔ kplim, elabena mekpɔ klosalo, si mebu la. Mele egblɔm na mi bena: Nenema ke wòanye dzidzɔ le mawudɔlawo ƒe ŋku me le nuvɔ̃wɔla ɖeka, si trɔ le dzi me la ŋuti.”—Luka 15:8-10.\n7. Nusɔsrɔ̃ eve kawoe le alẽ kple klosalo bubu ƒe kpɔɖeŋuawo me na mí?\n7 Nukae míate ŋu asrɔ̃ tso kpɔɖeŋu kpui siawo me? Wofia mí (1) alesi wòle be míase le mía ɖokui me le amesiwo gbɔdzɔ ŋu kple (2) nusi wòle be míawɔ atsɔ akpe ɖe wo ŋui. Mina míade ŋugble le nya siawo ŋu.\nWobu Gake Wode Asixɔxɔ Wo Ŋu\n8. (a) Aleke alẽkplɔlaa kple nyɔnua wɔ nu ɖe woƒe nu bubuawo ŋui? (b) Nukae alesi wowɔ nui ɖe fia mí ku ɖe alesi wobu nu bubuawo ŋu?\n8 Le kpɔɖeŋu evea siaa me la, nane bu, gake de dzesi alesi nua tɔwo wɔ nui. Alẽkplɔlaa megblɔ be: ‘Alẽ 99 ye susɔ ɖe asinye, nukae ɖeka si bu agblẽ le ŋunye? Ate ŋu abu faa o.’ Nyɔnua megblɔ be: ‘Nukatae wòle be matsi dzi ɖe klosalo ɖeka ŋu? Asieke si susɔ ɖe asinye la sɔ gbɔ nam’ o. Ke boŋ alẽkplɔlaa di eƒe alẽ bubua vevie abe eya ɖeka koe le esi ene. Eye nyɔnua ƒe klosalo si bu la vee vevie abe ɖe klosalo bubu aɖeke megale esi o ene. Le kpɔɖeŋu evea siaa me la, nu bubua kpɔtɔ nye nu xɔasi le nua tɔ ƒe susu me. Nukae esia fia?\n9. Nukae alẽkplɔlaa kple nyɔnua ƒe ɖetsɔlemea ɖe fia?\n9 Se alesi Yesu ƒo nya tae le nudzɔdzɔ evea siaa ŋui ɖa: “Nenema ke wòanye dzidzɔ le dziƒo le nuvɔ̃wɔla ɖeka, si trɔ le dzi me la ŋuti” kple ‘mele egblɔm na mi bena nenema ke wòanye dzidzɔ le mawudɔlawo ƒe ŋku me le nuvɔ̃wɔla ɖeka, si trɔ le dzi me la ŋuti.’ Eyata alẽkplɔlaa kple nyɔnua ƒe ɖetsɔlemea ɖe Yehowa kple eƒe dziƒodɔlawo ƒe seselelãme fia le mɔ sue aɖe nu. Abe alesi nusi bu la kpɔtɔ xɔ asi na alẽkplɔlaa kpakple nyɔnua ene la, nenemae amesiwo tra hedzo le Mawu ƒe amewo dome la kpɔtɔ xɔ asi le Yehowa ŋkumee. (Yeremya 31:3) Amesiawo anya gbɔdzɔ le gbɔgbɔ me ya, gake mefia kokoko be wozu aglãdzelawo o. Togbɔ be wogbɔ dzɔ hã la, ɖewohĩ woanɔ Yehowa ƒe nudidiwo dzi wɔm ase ɖe afi aɖe. (Psalmo 119:176; Dɔwɔwɔwo 15:29) Eyata abe alesi wònɔ le ɣeyiɣi siwo va yi mee ene la, Yehowa metsia klokloklo be ‘yeaɖe wo ɖa le yeƒe ŋkuta o.’—Fiawo II, 13:23.\n10, 11. (a) Aleke míadi be míabu amesiwo tra tso hamea gbɔ lae? (b) Le Yesu ƒe kpɔɖeŋu eveawo nu la, aleke míate ŋu aɖee afia be míetsɔ ɖe le eme na woe?\n10 Abe Yehowa kple Yesu ene la, míawo hã míetsɔa ɖe le eme na amesiwo gbɔdzɔ kple amesiwo bu le Kristo-hamea me la vevie. (Xezekiel 34:16; Luka 19:10) Míebua amesi gbɔdzɔ le gbɔgbɔ me la abe alẽ bubu ene—ke menye abe amesi ŋu mɔkpɔkpɔ aɖeke megale ene o. Míaƒe nukpɔsusu menyea: ‘Nukatae wòle be míatsi dzi ɖe amesi gbɔdzɔ ŋu? Eya manɔmee hã hamea le dzidzedze kpɔmee’ o. Ke boŋ abe Yehowa ene la, míebua amesiwo tra gake hedi be yewoatrɔ agbɔ la be wole vevie.\n11 Gake aleke míate ŋu aɖee fiae be míetsɔ ɖe le eme na wo? Yesu ƒe kpɔɖeŋu evea ɖee fia be míate ŋu awɔe (1) to ŋgɔdodo aɖe afɔ, (2) to nuwɔwɔ kpli wo tufafatɔe, kple (3) to kutrikuku vevie me. Mina míalé ŋku ɖe mɔ siawo ŋu ɖekaɖeka.\nWɔ Afɔɖeɖea Gbã\n12. Nukae nya si nye ‘yi ɖadi esi bu la’ gblɔ na mí tso alẽkplɔlaa ƒe nɔnɔme ŋu?\n12 Le kpɔɖeŋu eveawo ƒe gbãtɔ me la, Yesu gblɔ be alẽkplɔlaa ‘ayi aɖadi esi bu la.’ Alẽkplɔlaa doa ŋgɔ wɔa afɔɖeɖea gbã heɖonɛ koŋ dzea agbagba vevie be yeakpɔ alẽ bubua. Fukpekpe, afɔku, kple teƒea ƒe didi mexea mɔ nɛ o. Ke boŋ alẽkplɔlaa yia edzi dinɛ ‘vaseɖe esime wòkpɔe.’—Luka 15:4.\n13. Aleke blematɔ wɔnuteƒewo wɔ nu ɖe amesiwo gbɔdzɔ la ƒe nuhiahiãwo ŋui, eye aleke míate ŋu asrɔ̃ Biblia me kpɔɖeŋu siawoe?\n13 Nenema kee kpekpeɖeŋu nana amesi hiã dzideƒo biana zi geɖe be amesi ŋu ŋusẽ le nado ŋgɔ awɔ afɔɖeɖea gbã. Blematɔ wɔnuteƒewo kpɔ esia dze sii. Le kpɔɖeŋu me, esime Fia Saul ƒe vi Yonatan de dzesii be ye xɔlɔ̃ vevi Dawid hiã dzideƒo la, Yonatan “dze mɔ yi Dawid gbɔ le ave la me, eye wòtsɔ Mawu de dzi ƒo nɛ.” (Samuel I, 23:15, 16) Ƒe alafa geɖe megbe, esime Mɔmefia Nexemya kpɔe be ye nɔvi Yudatɔwo gbɔdzɔ la, eya hã ‘tso enumake’ hede dzi ƒo na wo be ‘woƒe ŋku nanɔ Yehowa dzi.’ (Nexemya 4:8) Míawo hã míadi egbea be ‘míatso’—míado ŋgɔ aɖe afɔa gbã—be míade dzi ƒo na gbɔdzɔgbɔdzɔtɔwo. Hamea me tɔ kawoe wòle be woawɔ esia?\n14. Kristo-hamea me tɔ kae wòle be wòana kpekpeɖeŋu amesiwo gbɔdzɔ la?\n14 Kristotɔ hamemegãwo koŋ ƒe agbanɔamedzie wònye be ‘woado ŋusẽ alɔ gblɔdɔwo, ade agbe klo beliwo me,’ eye woawoe “[agblɔ] na amesiwo ƒo dzi ɖe le la be: Milé dzi ɖe ƒo, migavɔ̃ o!” (Yesaya 35:3, 4; Petro I, 5:1, 2) Gake de dzesii be menye hamemegãwo koe Paulo ƒe nuxlɔ̃ame si nye be ‘woafa akɔ na dzikatsoƒoetɔwo’ eye be ‘woaxɔ na gbɔdzɔgbɔdzɔtɔwo’ la yi na o. Ke boŋ ‘Tesalonika-hamea katãe’ Paulo ƒe nyawo yi na. (Tesalonikatɔwo I, 1:1; 5:14) Eyata kpekpeɖeŋunana gbɔdzɔgbɔdzɔtɔwo nye Kristotɔwo katã ƒe agbanɔamedzi. Abe alẽkplɔla si ŋu woƒo nu tsoe le kpɔɖeŋua me ene la, ele be Kristotɔ ɖesiaɖe nase le eɖokui me be ‘yeayi aɖadi amesi bu la.’ Ke hã nuwɔwɔ aduadu kple hamemegãwo ye nana esia nya wɔna nyuie wu. Ðe nàte ŋu awɔ afɔɖeɖe aɖewo akpe ɖe gbɔdzɔgbɔdzɔtɔ aɖe ŋu le miaƒe hamea mea?\nWɔ Nu Tufafatɔe\n15. Nukatae alẽkplɔlaa anya wɔ nusiwo wòwɔ la?\n15 Esi alẽkplɔlaa kpɔ alẽ bubua mlɔeba la, nukae wòwɔ? ‘Ekɔe ɖe abɔta.’ (Luka 15:5) Nuwɔna wɔdɔɖeamedzi ka gbegbee nye si! Alẽa anya tsa tsaglãla ŋkeke kple zã geɖe to teƒe manyamanyawo, ɖewohĩ dzatawo gɔ̃ hã kplɔe ɖo ŋɔdzitɔe. (Hiob 38:39, 40) Ðikeke mele eme o be nuɖuɖu makpɔmakpɔ ana alẽa nagbɔdzɔ. Ŋusẽ aɖeke kura manɔ eŋu wòaɖu mɔxenu siwo wòado goe le mɔ dzi ne eya ŋutɔ trɔ gbɔna alẽhaa me la dzi o. Eyata alẽkplɔlaa bɔbɔ kɔ alẽa blewuu, hekɔe to mɔxenuwo katã ta gbɔ va alẽhaa mee. Aleke míate ŋu aɖe belélename si alẽkplɔla sia ɖe fia la afiae?\n16. Nukatae wòle be míaɖe tufafa ƒe nɔnɔme si alẽkplɔlaa ɖe fia alẽ bubua afia?\n16 Ðeɖi ate amesi tra tso hamea gbɔ la ŋu le gbɔgbɔ me. Abe alẽ si klã tso alẽkplɔlaa gbɔ ene la, ame ma anya tsa tsaglãla to xexe sia me ƒe teƒe klitsa madeamedziwo. Ametakpɔkpɔ si tsoa alẽhaa, si nye Kristo-hamea gbɔ manɔmee la, mɔ ʋu ɖe eŋu na Abosam, amesi “le tsatsam abe dzata, si le gbe ɖem hele ame dim, be yeavuvu ami ene” be wòadze edzi wu ɣeyiɣi ɖesiaɖe. (Petro I, 5:8) Gakpe ɖe eŋu la, gbɔgbɔmenu makpɔmakpɔ aɖu na wògbɔ dzɔ. Eyata ŋusẽ aɖeke mele eŋu eya ɖeɖe nate ŋu anɔ te ɖe kplamatsedonu siwo wòado goe ne etrɔ gbɔna va hamea me la nu o. Eyata le kpɔɖeŋumɔ nu la, ehiã be míabɔbɔ akɔ gbɔdzɔgbɔdzɔtɔa blewuu atsɔ agbɔe. (Galatiatɔwo 6:2) Aleke míate ŋu awɔ esiae?\n17. Aleke míate ŋu asrɔ̃ apostolo Paulo ne míeyi gbɔdzɔgbɔdzɔtɔ aɖe srã ge kpɔ?\n17 Apostolo Paulo gblɔ be: “Amekae gbɔdzɔ, eye nyemagbɔdzɔ oa?” (Korintotɔwo II, 11:29; Korintotɔwo I, 9:22) Paulo se veve ɖe amewo, siwo dome gbɔdzɔgbɔdzɔtɔwo hã nɔ nu. Míadi be míaɖe veveseseɖeamenu ma tɔgbe afia amesiwo gbɔdzɔ. Ne èyi Kristotɔ si gbɔdzɔ le gbɔgbɔ me srã ge kpɔ la, na kakaɖedzii be exɔ asi le Yehowa ŋkume eye ehati Ðasefowo le esusum vevie. (Tesalonikatɔwo I, 2:17) Na wòanya be wole klalo be yewoakpe ɖe eŋu eye wolɔ̃ faa be yewoanye ‘nɔviwo nɛ le hiã me.’ (Lododowo 17:17; Psalmo 34:19) Nya siwo míagblɔ tso dzi me ate ŋu ade dzi ƒo nɛ tufafatɔe eye ʋɛʋɛʋɛ la, ate ŋu atrɔ va alẽhaa me. Nukae wòle be míawɔ emegbe? Nyɔnua kple klosaloa ŋuti kpɔɖeŋua na mɔfiame mí.\n18. (a) Nukatae mɔkpɔkpɔ mebu ɖe nyɔnu si ŋu nya wogblɔ le kpɔɖeŋua me la o? (b) Aleke gbegbe nyɔnua ku kutrii eye nukae do tso eme?\n18 Nyɔnu si bu klosaloa nya be edidi asesẽ gake mefia be ebu keŋkeŋ o. Ne ave dodo aɖe alo ba goglo aɖe mee wòge ɖo la, anye ne dzi aɖe le eƒo be ebu tegbetegbe. Gake esi wònya be klosaloa anɔ teƒe aɖe le yeƒe aƒea me, si yeate ŋu akpɔ ta la, ete edidi nyuie kutrikukutɔe. (Luka 15:8) Gbã la, esi akaɖi be aƒea me si do viviti la nakɔ. Emegbe etsɔ xa kplɔ anyigbae, henɔ mɔ kpɔm be eŋkɔ aɖi yease. Mlɔeba etsɔ akaɖia tsa afisiafi le aƒea me vaseɖe esime akaɖia klẽ ɖe klosalo aɖe dzi. Nyɔnua ƒe kutrikukua ɖe vi!\n19. Nukae míate ŋu asrɔ̃ tso nusi nyɔnua wɔ le klosalo bubu ƒe kpɔɖeŋua me le kpekpeɖeŋunana gbɔdzɔgbɔdzɔtɔwo me?\n19 Abe alesi kpɔɖeŋua ƒe akpa sia si me woɖe nyuie ɖo ŋku edzi na míi ene la, Ŋɔŋlɔawo me gbanɔamedzi si nye kpekpeɖeŋu nana Kristotɔ si gbɔdzɔ la menye nusi gbɔ míaƒe ŋutete ŋu o. Le ɣeyiɣi ma ke me la, míekpɔe dze sii be ebia kutrikuku. Le nyateƒe me la, apostolo Paulo gblɔ na hamemegã siwo nɔ Efeso la be: “Ale wòle be, ame nawɔ dɔ, be wòaxɔ na ame gbɔdzɔgbɔdzɔwo.” (Dɔwɔwɔwo 20:35a) Nenɔ susu me na wò be nyɔnua metsa le aƒea me ɖewoɖewoe ko kpɔ klosaloa o. Kpao, ɖe wòdii ɖe ɖoɖo nu ‘vaseɖe esime wòkpɔe’ tae wòkpɔ dzidzedze ɖo. Nenema kee ne míele agbagba dzem be míakpe ɖe ame aɖe si gbɔdzɔ le gbɔgbɔ me ŋu ŋusẽ nagaɖo eŋu la, ehiã be míaɖo tame kplikpaa ahaku kutri. Nukae míate ŋu awɔ?\n20. Nukae míate ŋu awɔ be míakpe ɖe gbɔdzɔgbɔdzɔtɔwo ŋu?\n20 Aleke míate ŋu akpe ɖe amesi gbɔdzɔ ŋu be wòatu xɔse kple ŋudzedzekpɔkpɔ ɖo? Ðewohĩ Biblia sɔsrɔ̃ kplii le Kristotɔwo ƒe agbalẽ si sɔ me koe anye nusi hiã. Le nyateƒe me la, Biblia sɔsrɔ̃ kple amesi gbɔdzɔ ana míakpe ɖe eŋu nyuie le mɔ si sɔ nu. Subɔsubɔdɔdzikpɔlae anya amesi ate ŋu ana kpekpeɖeŋu si wòhiã lae. Ate ŋu afia nyati si woate ŋu asrɔ̃ kplii kpakple agbalẽ si woasrɔ̃ kplii wòade edzi wu. Abe alesi nyɔnu si ŋu woƒo nu tsoe le kpɔɖeŋua me ɖo eƒe taɖodzinua gbɔ to dɔwɔnu si sɔ zazã me la, nenema kee dɔwɔnuwo le mía si egbea siwo kpena ɖe mía ŋu be míawɔ dɔ si Mawu de mía si be míana kpekpeɖeŋu amesiwo gbɔdzɔ la. Míaƒe dɔwɔnu, alo agbalẽ, yeye eve akpe ɖe mía ŋu etɔxɛe le agbagbadzedze sia me. Agbalẽ siawoe nye Subɔ Mawu Vavã Ðeka Kolia La kple Te Ðe Yehowa Ŋu. *\n21. Alekee kpekpeɖeŋunana amesiwo gbɔdzɔ la hea yayra vɛ na mí katãe?\n21 Kpekpeɖeŋunana gbɔdzɔgbɔdzɔtɔwo hea yayra vɛ na mí katã. Amesi ŋu wole kpekpem ɖo la kpɔa dzidzɔ be yegava le ɖeka wɔm kple xɔlɔ̃ vavãwo ake. Dzidzɔkpɔkpɔ vavã si nunana ko hena vɛ la sua mía si. (Luka 15:6, 9; Dɔwɔwɔwo 20:35b) Dzidzɔ yɔa hamea me tɔwo katã me esime amesiame le ɖe tsɔm le nɔvia me lɔlɔ̃tɔe. Ƒo wo katã ta la, enyea bubu na mía Kplɔla lɔ̃ameawo, Yehowa kple Yesu, ne woƒe didi be yewoakpe ɖe gbɔdzɔgbɔdzɔtɔwo ŋu dze le woƒe subɔla siwo le anyigba dzi la ƒe nuwɔna me. (Psalmo 72:12-14; Mateo 11:28-30; Korintotɔwo I, 11:1; Efesotɔwo 5:1) Eyata susu nyui ka gbegbee nye si le mía si be míayi edzi ‘aɖe lɔlɔ̃ afia le mía nɔewo dome’!\n^ mm. 20 Yehowa Ðasefowoe tae.\n• Nukatae lɔlɔ̃ ɖeɖe fia le vevie na mía dometɔ ɖesiaɖe?\n• Nukatae wòle be míaɖe lɔlɔ̃ fia amesiwo gbɔdzɔ?\n• Nukae míesrɔ̃ tso alẽ kple klosalo bubu ŋuti kpɔɖeŋua me?\n• Afɔ kae míate ŋu aɖe atsɔ akpe ɖe amesi gbɔdzɔ la ŋui?\nLe kpekpeɖeŋu nana gbɔdzɔgbɔdzɔtɔwo me la, míedoa ŋgɔ wɔa afɔɖeɖe gbã, wɔa nu tufafatɔe, heɖea kutrikuku fiana\nKpekpeɖeŋu nana amesiwo gbɔdzɔ la hea yayra vɛ na mí katã\nƉoe Ɖe Amewo Ɖoe Ɖe Amewo ‘Lɔlɔ̃ Nenɔ Mia Dome’\nw03 2/1 axa 13-18\nDɔwɔɖui ƒe Amesinɔnɔ Kple Eme Dzidzɔkpɔkpɔ\nAlesi Woatu Dɔwɔwɔ Ŋuti Nukpɔsusu Si Da Sɔ Ðo\n‘Minɔ Nye Nya La Me’\n‘Miyi Edzi Mianɔ Ku Geɖe Tsem’\nWole Fiaɖuƒegbedasia “Sem” le Brazil\nWodoe Kpɔ Le Fuwɔame Sesẽwo Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2003\nGBETAKPƆXƆ—TATA SI MÍESRƆ̃NA February 2003


Nu Dodzidzɔname Siwo Le Kyrgyzstan\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Maltese Myanmar Ndebele (Zimbabwe) Norwegian Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nXɔ siwo wotsɔ avɔ tu ɖe Tash Rabat Bali me\nÀKPƆ to kɔkɔ siwo tame sno xɔ keŋ la le Kyrgyzstan dukɔa me; ele Titina Asia eye wòdo liƒo kple dukɔ siwo nye Kazakhstan, Uzbekistan, Tajikistan kple China. Dukɔa ƒe anyigba 90 le alafa me nye to. Togbaka si ŋkɔe nye Tian Shan si ƒe kɔkɔƒe nye meta 7,439 la le Kyrgyzstan. Avewo xɔ dukɔa ƒe anyigbaa ƒe 4 le alafa me. Eɖe dzesi be Kyrgyzstan ye walnut-ti ƒe ave lolotɔ le le xexea me.\nYehowa Ðasefowo le Biblia fiam Kyrgyzstantɔ akpe geɖe\nKyrgyzstantɔwo nye amedzrowɔlawo eye wodea bubu ame ŋu. Ne Kyrgyzstantɔwo le nu ƒom na ame si tsi wu wo alo wodi be yewoatso ne ame tsitsi aɖe nanɔ woƒe zi dzi le ʋu me alo ana zi ame ɖe teƒe si bubu le le kplɔ̃ ŋu la, wozãa nya si ɖea bubudeameŋu fiana.\nDzilawo ƒe viwo nyea etɔ̃ alo wua nenema. Eye zi geɖe la, dɔmlɔea ye nɔa wo dzilawo gbɔ ne eɖe srɔ̃ kura gɔ̃ hã, eye wòkpɔa wo dzi le woƒe tsitsime.\nWofiaa ale si woanye srɔ̃nyɔnu aƒedzikpɔla nyui nyɔnuviwo tso ɖevime ke. Kaka woaxɔ abe ƒe 15 ene la, wosua te nyuie ate ŋu akpɔ aƒe dzi. Ne nyɔnuvi aɖe le srɔ̃ ɖe ge la edzilawo naa nui. Nu siawo dometɔ aɖewo nyea abadzivɔ kple nudodo vovovowo kpakple anyigbakuntru si wotsɔ asi lɔ̃. Eye tabianu si ŋugbetɔsrɔ̃a nana ye nye ga kple lãwo.\nNe wole azãwo ɖum alo le kunu wɔm la, wowua alẽ alo sɔ. Woflia lãa ɖe akpa vovovowo me, eye wotsɔa akpa vovovoawo naa ame tɔxɛ aɖewo. Wonɔa te ɖe amedzroawo ƒe ƒexɔxɔ kple ɖoƒe dzi hafi maa lãa ƒe akpa vovovoawo; le esia wɔwɔ me gɔ̃ hã la, bubudede ame ŋu koŋ ye nana wowɔnɛ alea. Emegbe wotsɔa dukɔa ƒe nuɖuɖu vevitɔ si nye beshbarmak ɖoa kplɔ̃ na vavalawo. Asie wotsɔ ɖunɛ.\nKomuz nye haƒonu si bɔ le dukɔa me\nWota agbalẽ si nye Nuka Tututue Nye Biblia ƒe Nufiafia? le Kirghizgbe me eye ele Internet dzi le www.jw.org\nDukɔmeviwo ƒe agbɔsɔsɔ: 5,776,000\nGbegbɔgblɔ: Kirghiz, Russiagbe\nAdzɔnu siwo woɖona ɖe duta: Ðetifu, lãfu, sika, mekuri, uranium\nSubɔsubɔha: Moslem (80 le alafa me)\nƉoe Ɖe Amewo Ɖoe Ɖe Amewo Tsaɖiɖi Yi Kyrgyzstan\nNU SI AKPE ÐE ƑOMEWO ŊU Ale Si Nàwɔ Anɔ Te Ðe Tɔtrɔwo Nu\nNU SI BIBLIA GBLƆ Tugbedzedze Alo Ðekadzedze


Ale Si Kristo Hamea Ðea Mawu Ƒe Lɔlɔ̃ Kple Eƒe Dzɔdzɔenyenye Fiana Le Hlɔ̃donya Vɔ̃ɖiwo Gbɔ Kpɔkpɔ Me — Gbetakpɔxɔ INTERNET DZI AGBALẼDZRAƉOƑE\nw19 May axa 1-32\nMɔxexe Ðe Enu Le Aƒeme\nNukpɔsusu Totro Siwo Bɔ\nAle Si Kristo Hamea Ðea Mawu Ƒe Lɔlɔ̃ Kple Eƒe Dzɔdzɔenyenye Fiana Le Hlɔ̃donya Vɔ̃ɖiwo Gbɔ Kpɔkpɔ Me (Nyati Eneawo Ƒe Akpa 3 Lia)\n3 Nublanuitɔe la, amewo va le gbɔdɔnuwo wɔm ɖe ɖeviwo ŋu le xexea me godoo, eye wowɔ nu vɔ̃ɖi sia ɖe Kristotɔ vavãwo dometɔ aɖewo hã ŋu le woƒe ɖevime. Nu ka tae? Nu si tae nye be, “ame vɔ̃ɖiwo kple ameblelawo” va bɔ ale gbegbe, eye wo dometɔ aɖewo adze agbagba be yewoage ɖe hamea me. (2 Tim. 3:13) Gakpe ɖe eŋu la, ame aɖewo siwo ŋutɔ be yewo hã yewole hamea me la ɖe mɔ ŋutilã ƒe nudzodzro si mele dzɔdzɔme nu o la ɖu wo dzi eye wowɔ gbɔdɔnuwo ɖe ɖeviwo ŋu. Na míadzro nu si tae gbɔdɔnuwɔwɔ ɖe ɖeviwo ŋu nye nu vɔ̃ gã aɖe ŋutɔ la me. Eyome, míadzro ale si hamemetsitsiwo kpɔa nu gbegblẽ wɔwɔ siwo nye ŋkubiãnya alo gbɔdɔnuwɔwɔ ɖe ɖeviwo ŋu ƒe nyawo gbɔe, kple ale si dzilawo ate ŋu akpɔ wo viwo ta be woagawɔ nu vɔ̃ɖi ma ɖe wo ŋu o la me.*\n5 Enye nu vɔ̃ wɔwɔ ɖe ɖevia ŋu.* Nu vɔ̃e wònye be woana ame bubuwo nase veve ahakpe fu madzemadzee. Abe ale si míava kpɔe le nyati si kplɔ esia ɖo me ene la, nu ma tututue ame si wɔ gbɔdɔnu ɖe ɖevi ŋu la wɔ—ewɔ nu vevi ɖevia le mɔ geɖe nu. Togbɔ be ɖevia ka ɖe edzi hã la, eɖoe koŋ wɔ nu vevi ɖevia ale gbegbe be, ɖevia va le sesem le eɖokui me be ame aɖeke mekpɔa ye ta o eye ame aɖeke melɔ̃ ye o. Ele be míakpɔ ɖeviwo ta be woagawɔ nu vɔ̃ɖi ma gbegbe ɖe wo ŋu o, eye ehiã be míakpe ɖe ame siwo ŋu wowɔ nu sia ɖo la ŋu eye míafa akɔ na wo.—1 Tes. 5:14.\n11 Nu si ganɔa vevie na hamemetsitsiwoe nye be, ne ame aɖe si le hamea me lae wɔ nu gbegblẽa la, wodzea agbagba wɔa wo tɔ sinua be yewoakpe ɖe eŋu wòadzra eya kple Yehowa dome ɖo. (Xlẽ Yakobo 5:14, 15.) Ne Kristotɔ aɖe ɖe mɔ dzodzro vɔ̃wo ɖu edzi eye wòƒo eɖokui ɖe nu gbegblẽ wɔwɔ si nye ŋkubiãnya me la, efia be, edze dɔ le gbɔgbɔ me eye ƒomedodo nyui megale eya kple Yehowa dome o.* Esia ta, le gɔmesese aɖe nu la, hamemetsitsiwo va le abe ɖɔktawo ene. Wodzea agbagba be yewoana “dɔnɔ la [le go sia me la, nu gbegblẽ wɔlaa] ƒe lãme nasẽ.” Ŋɔŋlɔawo me aɖaŋuɖoɖo siwo ŋu dɔ woawɔ la ate ŋu akpe ɖe nu gbegblẽ wɔlaa ŋu be wòadzra eya kple Mawu dome ɖo, gake ne etrɔ dzi me vavã ko hafi wòate ŋu adzra woa kple Mawu dome ɖo.—Dɔw. 3:19; 2 Kor. 2:5-10.\n16 Ne hamemetsitsiwo se be wotso ame aɖe si le hamea me la nu be ewɔ gbɔdɔnu ɖe ɖevi aɖe ŋu la, wodzea agbagba wɔna ɖe dukɔa ƒe se siwo bia be woaka nyaa ta na setɔwo la dzi, eye emegbe la, wowɔna ɖe Ŋɔŋlɔawo me aɖaŋuɖoɖowo dzi hekua nyaa me kpɔna. Ne ame si nu wotso la gbe be nyaa mele eme o la, hamemetsitsiwo dea ŋugble le ɖaseɖilawo ƒe nyawo ŋu. Ne ame eve ya teti—ame si tso amea nu be ewɔ gbɔdɔnu ɖe ɖevia ŋu alo ɖevia ŋutɔ, kple ame bubu aɖe si kpɔe wòwɔ gbɔdɔnu ɖe ɖevi sia ŋu alo ɖe ɖevi bubu aɖe ŋu va yi la siaa—ɖo kpe edzi be nyaa le eme la, ekema, woaɖo ʋɔnudrɔ̃kɔmiti.* Ne ɖaseɖila bubu meli aɖo kpe nyaa dzi o la, mefia be ame si tso amea nu la le aʋatso kam o. Ne ɖaseɖila eve meli aɖo kpe edzi be ame aɖe wɔ gbɔdɔnu ɖe ɖevi aɖe ŋu o hã la, hamemetsitsiwo nyae be amea anya wɔ nu vɔ̃ aɖe si nye ŋkubiãnya, si gblẽ nu le amewo ŋu vevie. Ne edzɔ alea la, hamemetsitsiwo yia edzi faa akɔ na ame siwo ŋu amea ƒe nuwɔnaa gblẽ nu le la hekpena ɖe wo ŋu. Gakpe ɖe eŋu la, hamemetsitsiwo nɔa ŋudzɔ ɖe ame si nu wotso la ŋu ale be woakpɔ hamea ta be wòagawɔ gbɔdɔnu ɖe ɖevi aɖeke ŋu o.—Dɔw. 20:28.\n19 Ame kawo ƒe agbae wònye be woakpɔ ɖeviwo ta be woagawɔ nu vevi wo o? Dzilawoe.* Mia viwo nye nunana tɔxɛ, alo “domenyinu tso Yehowa gbɔ.” (Ps. 127:3) Yehowae de dɔ asi na mi be miakpɔ mia viwo ta. Nu kae miate ŋu awɔ be miakpɔ mia viwo ta be woagawɔ gbɔdɔnuwo ɖe wo ŋu o?\n22 Etɔ̃lia, fia nu viwòwo. Fia nu wo tso gbɔdɔdɔ ŋu le woƒe ƒexɔxɔ nu. Fia nya si woagblɔ kple nu si woawɔ ne ame aɖe di be yeaka asi wo ŋu le mɔ si mesɔ o nu la wo. Wɔ nyati vovovo siwo Mawu ƒe habɔbɔa ta ku ɖe ale si woate ŋu akpɔ ɖeviwo tae ŋu la ŋu dɔ.—Kpɔ aɖaka si nye “Wò Ŋutɔ Srɔ̃ Nu Eye Nàfia Nu Viwòwo.”\nNyati sia adzro ale si woate ŋu akpɔ ɖeviwo ta be woagawɔ gbɔdɔnuwo ɖe wo ŋu o la me. Azɔ hã, míasrɔ̃ nu tso ale si hamemetsitsiwo kpɔa hamea tae kple ale si dzilawo ate ŋu akpɔ wo viwo tae la ŋu.\nNYA AÐEWO ME ÐEÐE: Wogblɔna be wowɔ gbɔdɔnu ɖe ɖevi ŋu ne ame tsitsi aɖe zã ɖevia tsɔ ɖi kɔ na eya ŋutɔ ƒe gbɔdɔdɔ ƒe dzodzrowo. Gbɔdɔnuwɔwɔ ɖe ɖevi ŋu tea ŋu nyea ɖevia gbɔ dɔdɔ ŋutɔŋutɔ; dɔdɔ kplii to nu me alo to meƒi me; alo asilili eƒe vidzinu alo no ŋu, alo eƒe gbi dzi; alo gbɔdɔnu vɔ̃ɖi bubuwo wɔwɔ ɖe ɖevia ŋu. Togbɔ be ɖevi siwo ŋu wowɔa gbɔdɔnuwo ɖo la dometɔ akpa gãtɔ nyea nyɔnuviwo hã la, wowɔa gbɔdɔnuwo ɖe ŋutsuviwo hã ŋu. Eye togbɔ be nu vlo wɔla mawo dometɔ akpa gãtɔ nye ŋutsuwo hã la, nyɔnu aɖewo hã wɔa gbɔdɔnuwo ɖe ɖeviwo ŋu.\nNYAMEÐEÐE: Le nyati sia kple esi kplɔe ɖo me la, ŋkɔnya si nye “ɖevia,” fia ɖevi si ŋu wowɔ gbɔdɔnu ɖo alo ame si ŋu wowɔ gbɔdɔnu ɖo le ɖevime. Míegblɔe alea, elabe míedi be eme nakɔ nyuie be, wowɔ nu vevi ɖevia eye wotafae, eye míase egɔme be, ame si ŋu wowɔ nu sia ɖo la meɖi fɔ le mɔ aɖeke nu o.\nNe ame aɖe wɔ nu vɔ̃ si nye ŋkubiãnya le esi ƒomedodo si le woa kple Yehowa dome la me gbɔdzɔ ta la, mate ŋu atsɔ ema ado taflatsɛ o. Nu vɔ̃ wɔlaa ƒe tiatiawo kple eƒe nuwɔnawo ƒe agba le eya ŋutɔ dzi, eye Yehowa abia akɔnta tso esi.—Rom. 14:12.\nNe hamemetsitsiwo le gbe biam nu vlo wɔlaa la, womana ɖevi si ŋu wòwɔ nua ɖo la nanɔ eteƒe gbeɖe o. Ðevia dzila alo ame bubu aɖe si dzi ɖevia ka ɖo la ate ŋu agblɔ nya siwo ɖevia gblɔ la na hamemetsitsiawo. Esia awɔe be womana ɖevia nagakpe fu dzodzro o.\nAɖaŋuɖoɖo siwo le afi sia na dzilawo la yi na ame siwo le ɖevi siwo menye woawo ŋutɔwo ƒe viwo o dzi kpɔm la hã.


Kpɔ Nyuie Le Amebeble ŋu\nGbetakpɔxɔ—Tata Si Míesrɔ̃na | February 15, 2004\n“Mikpɔ nyuie, bena ame aɖeke nagakplɔ mi ayi aboyo to . . . beble dzodzro me o.”—KOLOSETƆWO 2:8.\n1-3. (a) Kpɔɖeŋu kawoe ɖee fia be amebeble va ge ɖe agbenɔnɔ ƒe akpa sia akpa kloe? (b) Nukatae mele be amebeble si bɔ ɖe xexeame nawɔ nuku na mí o?\n“MIA dometɔ kae amesiwo ta ʋlim mienɔ le ʋɔnu dometɔ aɖeke meda alakpa na kpɔ o?” Ƒe aɖewo nye esi va yi la, sefialagã aɖe wɔ numekuku aɖe eye wòbia nya ma. Aleke woɖo eŋui? Egblɔ be: “Le senyala gbogbo siwo mebia gbee dome la, ɖeka koe gblɔ be womeble ye kpɔ o.” Nukatae? “Senyala ma dze dɔ gɔme kple adzɔha gã aɖe teti koe nye ema eye mekpɔ ʋli dɔwɔƒea alo dɔwɔla aɖeke ta le ʋɔnu haɖe o.” Nuteƒekpɔkpɔ sia ɖe nyateƒe gbãdziname aɖe fia—alakpadada kple amebeble bɔ ɖe egbexexe sia ƒe afisiafi.\n2 Ameblemɔnu vovovowo li eye eyia edzi le agbenɔnɔ ƒe akpa sia akpa kloe. Esia ƒe kpɔɖeŋuwo bɔ ɖe nyadzɔdzɔgblɔmɔnuwo me—wo dometɔ ʋɛ aɖewo nye alesi dunyahelawo daa alakpa le nusiwo wote ŋu wɔ ŋu, gadzikpɔlawo kple senyalawo ɖea ami ɖe viɖe siwo adzɔhawo kpɔna ŋu, boblodolawo flua woƒe nuƒlelawo, eye nyahelawo baa nugblẽfexeɖoɖo ƒe dɔwɔƒewo. Emegbe subɔsubɔhawo ƒe amebeble hã li. Subɔsubɔhaŋgɔnɔlawo blea amehawo fiaa aʋatsonufiafia siwo ƒe ɖewoe nye luʋɔmakumaku, dzomavɔ, kple Mawuɖekaetɔ̃ wo.—Timoteo II, 4:3, 4.\n3 Ðe wòle be amebeble siawo katã nawɔ nuku na mía? Kura o. Biblia xlɔ̃ nu le “ŋkeke mamlɛawo” ŋu be: “Ame vɔ̃ɖiwo kple ameblelawo la woayi dzi vɔ̃ɖitɔe wu anɔ amewo blem, eye amewo able wo.” (Timoteo II, 3:1, 13) Ele be mí Kristotɔwo míanɔ ŋudzɔ ɖe ameflunya siwo ate ŋu ahe mí ɖa tso nyateƒea gbɔ la ŋu. Esia na biabia eve aɖewo fɔ ɖe te: Nukatae egbexexea yɔ fũ kple amebeble alea ɖo, eye aleke míawɔ be woagable mí o?\nNukatae Amebeble Bɔ Egbea Alea Ðo?\n4. Aleke Biblia ɖe nusita amebeble bɔ ɖe xexeame la mee?\n4 Biblia gblɔ nusita amebeble bɔ ɖe xexeame ƒe afisiafi eme kɔ nyuie. Apostolo Yohanes ŋlɔ bena: “Xexeme blibo la katã le vɔ̃ɖitɔ la me.” (Yohanes I, 5:19) “Vɔ̃ɖitɔ la” enye Satana Abosam. Yesu gblɔ ku ɖe eŋu be: “Eya la amewula wònye tso gɔmedzedzea me, eye mele tsitre ɖe nyateƒe la me o, elabena nyateƒe mele eyama me o. Ne ele aʋatso kam la, eƒoa nu tso eya ŋutɔ ɖokui me, elabena aʋatsokala kple aʋatsokafofo wònye.” Eyata ɖe wòwɔ nuku be xexe sia ɖea edziɖula ƒe gbɔgbɔ kple nɔnɔmewo fiana?—Yohanes 8:44; 14:30; Efesotɔwo 2:1-3.\n5. Aleke Satana dzi eƒe amebeble ɖe edzi le nuwuɣi sia mee, eye amekawo koŋue wòtɔ ŋkui?\n5 Satana dzi eƒe amebeble ɖe edzi le nuwuɣi sia me. Wonyae ɖo ɖe anyigba dzi. Enyae be vovoɣi vi aɖe koe susɔ na ye, eyata “dzi le ekum ŋutɔ.” Esi wòɖoe kplikpaa be yeatsrɔ̃ amegbetɔ gbogbo si wòate ŋui ta la, ele ‘xexeame katã blem.’ (Nyaɖeɖefia 12:9, 12) Menye ɣeaɖewoɣi koe Satana blea ame o. Ke boŋ ele eƒe agbagbadzedzea dzi ɣesiaɣi kutrikukutɔe be yeable ameƒomea. * Ewɔa ameblemɔnu ɖesiaɖe si wòate ŋui la ŋudɔ—siwo dometɔ aɖewo nye amefuflu kple alakpanuwɔwɔ—be yeatsɔ agbã ŋku na dzimaxɔsetɔwo ƒe tamesusu be woate ɖa tso Mawu gbɔ. (Korintotɔwo II, 4:4) Amesia si bi ɖe amebeble me la ɖoe koŋ be yeavuvu amesiwo le Mawu subɔm le “gbɔgbɔ kple nyateƒe me” la ami. (Yohanes 4:24; Petro I, 5:8) Nenɔ susume na wò ɣesiaɣi be Satana ƒu asi akɔ le nyateƒe me be: ‘Mate ŋu atrɔ amesiame ɖa tso Mawu gbɔ.’ (Hiob 1:9-12) Mina míalé ŋku ɖe Satana ƒe ‘ameblemɔnu’ aɖewo ŋu kpakple alesi míawɔ aƒo asa na woe.—Efesotɔwo 6:11.\nKpɔ Nyuie le Xɔsegbelawo ƒe Amebeble Ŋu\n6, 7. (a) Asiƒuakɔnya kae xɔsegbelawo agblɔ? (b) Aleke Ŋɔŋlɔawo gblɔ nusi dim xɔsegbelawo le eme kɔ ƒã?\n6 Satana le xɔsegbelawo zãm ɣeyiɣi didi aɖee nye esia be yeatsɔ akplɔ Mawu subɔlawo atrae. (Mateo 13:36-39) Xɔsegbelawo ate ŋu aƒu asi akɔ be yewole Yehowa subɔm eye be yewoxɔ Biblia la dzi se, gake wogbe eƒe habɔbɔ si wokpɔna kple ŋku la. Wo dometɔ aɖewo gatrɔna ɖe “Babilon gã,” si nye alakpasubɔsubɔ ƒe xexemefiaɖuƒe ƒe nufiafia siwo medea bubu Mawu ŋu o la ŋu. (Nyaɖeɖefia 17:5; Petro II, 2:19-22) Le Mawu ƒe mɔfiafia te la, Biblia-ŋlɔlawo zã nyagbe sẽŋuwo tsɔ ʋu go xɔsegbelawo ƒe tameɖoɖowo kple ayemɔwo.\n7 Nukae nye xɔsegbela mawo ƒe tameɖoɖo? Asiɖeɖe le xɔse si ɖewohĩ wobu va yi be enye nyateƒe ŋu ɖeɖe mesɔ gbɔ na wo o. Zi geɖe la, wodina be yewoakplɔ ame bubuwo akpe ɖe yewo ɖokui ŋu. Le esi xɔsegbela siawo nayi aɖadi woa ŋutɔwo ƒe nusrɔ̃lawo teƒe la, wo dometɔ geɖewo ‘hea nusrɔ̃la siwo nye Kristo ƒe nusrɔ̃lawo ɖe wo ɖokui ŋu.’ (Dɔwɔwɔwo 20:29, 30) Apostolo Paulo na nuxlɔ̃ame vevi sia ku ɖe aʋatsonufialawo ŋu be: “Mikpɔ nyuie, bena ame aɖeke nagakplɔ mi ayi aboyo . . . me o.” (Kolosetɔwo 2:8) Ðe esia meɖɔ nusi xɔsegbela geɖewo dzea agbagba be yewoawɔ oa? Abe alesi amefila tsɔa amesi mele ŋuɖɔɖo me o tsoa eƒe ƒometɔwo gbɔ dzonae dzaa ene la, nenema ke xɔsegbelawo léa hamea me tɔ siwo ka ɖe wo dzi eye woƒe susu enye be woatsɔ wo adzoe le alẽha la gbɔ.\n8. Ayemɔ kawoe xɔsegbelawo zãna tsɔ ɖoa woƒe taɖodzinuwo gbɔ?\n8 Ayemɔ kawoe xɔsegbelawo zãna tsɔ ɖoa woƒe taɖodzinuwo gbɔ? Zi geɖe la, wotrɔa gbo nyateƒenyawo, hegblɔa nyateƒe afã afãwo eye wokaa aʋatso ŋutɔŋutɔwo hã. Yesu nya be ‘woaka aʋatso agblɔ nya vɔ̃ bubu ƒomeviwo katã’ ɖe ye yomedzelawo ŋuti. (Mateo 5:11) Tsitretsiɖeŋula vɔ̃ɖi mawo agblɔ aʋatsonyawo kple susu be woatsɔ able amewo. Apostolo Petro xlɔ̃ nu tso xɔsegbela siwo azã “nyakpakpawo,” akaka ‘aʋatsonufiafiawo,’ ‘ahatro Ŋɔŋlɔawo’ be wòasɔ kple woƒe tameɖoɖowo la ŋu. (Petro II, 2:3, 13; 3:16) Nublanuitɔe la, xɔsegbelawo te ŋu ‘trɔ ame aɖewo ƒe xɔse.’—Timoteo II, 2:18.\n9, 10. (a) Aleke míawɔ anɔ ŋudzɔ be xɔsegbelawo nagable mí o? (b) Nukatae meɖea fu na mí ne eva hiã be woawɔ ɖɔɖɔɖo le Mawu ƒe tameɖoɖo ƒe gɔmesese ŋu o?\n9 Aleke míawɔ anɔ ŋudzɔ be xɔsegbelawo nagable mí o? To aɖaŋuɖoɖo si tso Mawu ƒe Nya la me sese, si gblɔ be: “Mialé ŋku ɖe amesiwo wɔa mamãwo kple nuɖiaɖiawo ɖe nufiafia, si miesrɔ̃ ŋu la ŋuti, eye mite mia ɖokui ɖa tso wo gbɔ.” (Romatɔwo 16:17) ‘Míetea mía ɖokui ɖa tso wo gbɔ’ to woƒe nya ɖesiaɖe gbegbe keŋkeŋ—eɖanye woa ŋutɔwoe míedo goe o, woƒe agbalẽwo ŋue míeke ɖo loo alo le Internet dzie wodze le gɔ̃ hã o. Nukatae míeɖea afɔ vevi ma ɖo? Gbã la, esi Mawu ƒe Nya fia mɔ mí be míawɔe nenema tae, eye míeka ɖe edzi be Yehowa tsɔa ɖe le eme na mí ɣesiaɣi.—Yesaya 48:17, 18.\n10 Evelia, míelɔ̃ habɔbɔ si fiaa nyateƒe xɔasi siwo me kɔ nyuie eye wòɖe mí ɖa tso Babilon Gã la gbɔ. Azɔ hã, míede dzesii be Mawu ŋuti sidzedze si le mía si mede blibo keŋkeŋ o; wowɔ asitɔtrɔwo le alesi míese nuwo gɔmee ŋu le ƒe siwo va yi me. Edzea Kristotɔ wɔnuteƒewo ŋu be woakpɔ Yehowa sinu hena ɖɔɖɔɖo mawo katã. (Lododowo 4:18) Fifia gɔ̃ hã la, míagblẽ habɔbɔ si dzea Mawu ŋu wòle zazãm la ɖi o, elabena míekpɔ alesi wòle eƒe yayra kɔm ɖe edzii dze sii.—Dɔwɔwɔwo 6:7; Korintotɔwo I, 3:6.\nNɔ Ŋudzɔ ɖe Ameɖokuibeble Ŋu\n11. Nukatae ameɖokuibeble ƒe nɔnɔme le amegbetɔ madeblibowo me?\n11 Nɔnɔme aɖe le amegbetɔ madeblibowo me si ŋudɔ Satana wɔna bɔbɔe—si nye ameɖokuibeble. Yeremya 17:9 gblɔ be: “Ame ƒe dzi la, alakpatɔ wònye wu nuwo katã, nu gbegblẽ wònye.” Eye Yakobo ŋlɔ be: “Ke wotea amesiame kpɔna, ne eya ŋutɔ ƒe nudzodzro henɛ, eye wòblenɛ.” (Yakobo 1:14) Ne woble míaƒe dziwo la, ate ŋu ana nuvɔ̃ nadzro mí eye wòadze abe nusi ŋu afɔku aɖeke mele o ene. Nukpɔsusu ma nye beble, elabena ameɖokui ƒoƒo ɖe nuvɔ̃ me vĩ kplɔa ame dea gbegblẽ me.—Romatɔwo 8:6.\n12. Mɔ kawo nue ameɖokuibeble ƒe mɔ̃ ate ŋu aɖe mí le?\n12 Ameɖokuibeble ate ŋu azu mɔ̃ aɖe mí bɔbɔe. Dzi ƒe alakpatɔnyenye ate ŋu ana míado taflatse le míaƒe gbɔdzɔgbɔdzɔ gãwo alo nuvɔ̃ gãwo ta. (Samuel I, 15:13-15, 20, 21) Dzi gbegblẽa ate ŋu anɔ mɔnuwo hã dim be yeaɖe nɔnɔme baɖawo nu. Le kpɔɖeŋu me, bu modzakaɖeɖe ŋu kpɔ. Modzakaɖeɖe aɖewo nyo eye wodoa dzidzɔ na ame. Gake nu geɖe siwo xexe sia ɖena fiana—le sinimawo kple television dzi kpakple le Internet dzi—nye nu ɖigbɔ kple agbe gbegblẽ. Ele bɔbɔe be míaka ɖe edzi na mía ɖokuiwo be míate ŋu akpɔ modzakaɖeɖe siwo ŋu nya ku ɖo eye magblẽ naneke le mía ŋu o. Ame aɖewo gblɔna gɔ̃ hã be: “Meɖea fu na nye dzitsinya o, nukae wògblẽ?” Gake ame mawo le ‘wo ɖokuiwo blem kple nukpɔsusu totrowo.’—Yakobo 1:22.\n13, 14. (a) Ŋɔŋlɔawo me kpɔɖeŋu kae ɖee fia be míaƒe dzitsinya ɖeɖe mate ŋu akplɔ mí dedie ɣesiaɣi o? (b) Aleke míawɔ aƒo asa na ameɖokuibeble?\n13 Aleke míawɔ aƒo asa na ameɖokuibeble? Gbã la, ele be míaɖo ŋku edzi be womate ŋu aɖo ŋu ɖe amegbetɔ ƒe dzitsinya ŋu ɣesiaɣi o. Bu apostolo Paulo ƒe kpɔɖeŋu ŋu kpɔ. Hafi wòava zu Kristotɔ la, enɔ Kristo yomedzelawo yome tim. (Dɔwɔwɔwo 9:1, 2) Eƒe dzitsinya manya nɔ fu ɖem nɛ ɣemaɣi o. Gake edze ƒã be eda ƒu. Paulo gblɔ be, “mewɔe le numanyamanya me.” (Timoteo I, 1:13) Eyata nyateƒe si wònye be míaƒe dzitsinya magbe nya na mí le modzakaɖeɖe aɖe gome o ɖeɖe menye kpeɖodzi be afɔ si ɖem míele la nyo o. Dzitsinya gbagbe si wotsɔ Mawu ƒe Nya la na hehe nyuie koe ate ŋu afia mɔ ame dedie.\n14 Ele be míalé aɖaŋuɖoɖo nyui aɖewo ɖe susu me ne míedi be míatsri ameɖokuibeble. Tsɔ gbedodoɖa dzro ɖokuiwò mee. (Psalmo 26:2; Korintotɔwo II, 13:5) Ameɖokui me dzodzro anukwaretɔe ate ŋu ana nàde dzesi alesi wòhiã be nàwɔ asitɔtrɔ aɖewo le wò nukpɔsusu alo mɔwo ŋu. Ðo to ame bubuwo. (Yakobo 1:19) Esi ame ŋutɔ ƒe nukpɔsusuwo kpɔa ŋusẽ ɖe ameɖokui me dzodzro dzi ta la, anye nusi me nunya le be nàɖo to hati Kristotɔ tsitsi aɖe ƒe nya siwo tua ame ɖo. Ne èkpɔe be yele nyametsotso alo nanewo wɔm le mɔ aɖe nu eye mesɔ na haxɔsetɔ tsitsi kpɔnuteƒe siwo da sɔ nyuie o la, àte ŋu abia ɖokuiwò be, ‘Ðe wòanye be nyemena hehe nye dzitsinya nyuie oa, alo nye dzie le nye fluma?’ Na Biblia kple Biblia-srɔ̃gbalẽwo nado ŋusẽ wò ɣesiaɣi. (Psalmo 1:2) Esia wɔwɔ akpe ɖe ŋuwò be nàna wo tamesusu, nɔnɔmewo, kple seselelãmewo nawɔ ɖeka kple mawumegɔmeɖosewo.\nTsri Satana ƒe Alakpanyawo\n15, 16. (a) Alakpanya kawoe Satana zãna be yeatsɔ able mí? (b) Aleke míawɔ be woagaflu mí kple alakpanya mawo?\n15 Satana zãa alakpa ƒomevi vovovowo be yeatsɔ able mí. Edina be míaxɔe ase be ŋutilãmenuwoe hea dzidzɔkpɔkpɔ kple dzidzeme vɛ, gake nusi to vovo na emae dzɔna. (Nyagblɔla 5:10-12) Edi be míaxɔe ase be xexe vɔ̃ɖi sia anɔ anyi ɖaa, togbɔ be kpeɖodziwo ɖee fia wòdze ƒã be míele “ŋkeke mamlɛawo” me hã. (Timoteo II, 3:1-5) Satana dea nukpɔsusu si nye be naneke megblẽ le agbegblẽnɔnɔ ŋu o ƒe dzi ƒo, togbɔ be vivisese yometilawo kpɔa emetsonu vɔ̃ɖiwo hã. (Galatiatɔwo 6:7) Aleke míawɔ be woagable mí kple alakpanya mawo o?\n16 Na kpɔɖeŋu siwo le Biblia me naɖe vi na wò. Nuxlɔ̃amenyawo ku ɖe ame vovovo siwo Satana tsɔ eƒe alakpanyawo flu ƒe kpɔɖeŋuwo le Biblia me. Wolɔ̃ ŋutilãmenuwo, woŋlɔ ɣeyiɣi si me wonɔ la be, alo woƒo wo ɖokui ɖe agbegbegblẽnɔnɔ me—nu gbegblẽwo koe do tso wo katã me na wo. (Mateo 19:16-22; 24:36-42; Luka 16:14; Korintotɔwo I, 10:8-11) Srɔ̃ nu tso egbegbekpɔɖeŋuwo me. Nublanuitɔe la, ɣeaɖewoɣi Kristotɔ aɖewo meganɔa ŋudzɔ o eye wova susuna be Mawu subɔsubɔ na nu vevi aɖewo le yewo ŋu tom. Woate ŋu ado le nyateƒea me kple susu be yewoadi agbenɔnɔ si wogblɔna be eya mee vivisese le. Gake ame siawo le “ɖiɖiƒe,” elabena wova kpɔa woƒe mawumavɔ̃mavɔ̃gbenɔnɔ me tsonuwo godoo. (Psalmo 73:18, 19) Enye nusi me nunya le be míasrɔ̃ nu tso ame bubuwo ƒe vodadawo me.—Lododowo 22:3.\n17. Nukatae Satana kakaa aʋatsonya si nye be Yehowa melɔ̃a mí alo dea asixɔxɔ mía ŋu o?\n17 Alakpa bubu aɖe hã li si ŋudɔ Satana wɔna dzidzedzetɔe—si nye aʋatsonya si nye be Yehowa melɔ̃a mí alo dea asixɔxɔ mía ŋu o. Satana tsɔ ƒe akpe nane srɔ̃ nu le amegbetɔ madeblibowo ŋu. Enyae nyuie be dziɖeleameƒo ate ŋu ana míagbɔdzɔ le mawusubɔsubɔ me. (Lododowo 24:10) Eyatae wòkakaa alakpanukpɔsusu si nye be míexɔ asi le Mawu ŋkume o ɖo. Ne “woxlã mí ɖe anyi” eye wòwɔ na mí be Yehowa metsɔa ɖeke le eme na mí o la, ekema awɔ na mí be míana ta. (Korintotɔwo II, 4:9) Esia tututu dim Ameblela gãtɔ ma le! Ekema aleke míawɔ be Satana ƒe alakpanya mawo nagaflu mí o?\n18. Aleke Biblia ka ɖe edzi na mí be Yehowa lɔ̃ míi?\n18 De ŋugble le nusi Biblia gblɔ tso lɔlɔ̃ si le Mawu si na mí ŋu. Mawu ƒe Nya la zãa nya wɔdɔɖeamedziwo tsɔ naa kakaɖedzi mí be Yehowa tsɔa ɖe le eme na mí eye wòlɔ̃a mía dometɔ ɖesiaɖe. Etsɔa wò aɖatsiwo ‘dea goe me,’ si fia be ekpɔa aɖatsi siwo nèfana le agbagbadzedze be yeakpɔtɔ alé nuteƒewɔwɔ me ɖe asi me heɖoa ŋku wo dzi. (Psalmo 56:9) Enyaa ɣeyiɣi siwo me wò “dzi gbã gudugudu” eye wònɔa gbɔwò le ɣeyiɣi mawo me. (Psalmo 34:19) Enya nusianu ku ɖe ŋuwò, ‘wò taɖawo’ ƒe xexlẽme hã le nyanya me nɛ. (Mateo 10:29-31) Vevietɔ wu la, Mawu ‘tsɔ ye ŋutɔ ƒe Tenuvi na’ ɖe tawò. (Yohanes 3:16; Galatiatɔwo 2:20) Ɣeaɖewoɣi la, asesẽ na wò be nàxɔe ase be ŋɔŋlɔ mawo ku ɖe wò ŋutɔ ŋuwò. Gake ele be míaxɔ Yehowa ƒe nyawo dzi ase. Edi be míaxɔe ase be menye ɖeko yelɔ̃ mí abe ƒuƒoƒo ene ko o ke elɔ̃a mía dometɔ ɖeka ɖesiaɖe hã.\n19, 20. (a) Nukatae wòle vevie be míade dzesi Satana ƒe alakpa si nye be Yehowa melɔ̃a mí o eye míagbe nya mawo? (b) Aleke dzikpɔla mɔzɔla aɖe kpe ɖe amesiwo ƒo dzi ɖe le la ŋui?\n19 De dzesi alakpanya la eye nàgbee. Ne ènya be ame aɖe le alakpa dam la, àte ŋu anɔ ŋudzɔ be wòagable wò o. Nenema ke enyanya be Satana dina be nàxɔ alakpa si nye be Yehowa melɔ̃a wò o dzi ase ɖeɖe nye kpekpeɖeŋu sẽŋu aɖe. Kristotɔ aɖe ŋlɔ tso Gbetakpɔxɔ ƒe nyati aɖe si xlɔ̃ nu ku ɖe Satana ƒe ayemɔwo ŋu be: “Nyemenya gbeɖe be Satana dzea agbagba be yeatsɔ nye seselelãme aɖe dzi le ƒonye o. Esia nyanya do ŋusẽm be maɖu seselelãme mawo dzi.”\n20 Bu dzikpɔla mɔzɔla aɖe si le Anyiehe Amerika dukɔ aɖe me ƒe nuteƒekpɔkpɔ ŋu kpɔ. Zi geɖe la, ebiana eƒe haxɔsetɔ siwo ƒe dzi gbã siwo wòsrãna le eƒe alẽwo sasrãkpɔ me be, ‘Ðe nèxɔ Mawuɖekaetɔ̃ dzi sea?’ Zi geɖe la, amesi ƒo dzi ɖe le la ɖoa eŋu be, ‘Ao ɖe,’ le esi wònya be esia nye Satana ƒe alakpanyawo ta. Emegbe dzikpɔla mɔzɔla la gabiana be, ‘Ðe nèxɔ dzomavɔ dzi sea?’ Ŋuɖoɖoa gavana be, ‘Ao!’ Dzikpɔla mɔzɔla la gblɔna na wo emegbe be Satana ƒe alakpa bubu aɖe li si medzena wokpɔna bɔbɔe o. Ehea woƒe susu yia agbalẽ si nye Te Ðe Yehowa Ŋu, * ƒe axa 249 ƒe memama 21 dzi, afisi wona wòdze ƒã be alakpae wònye be Yehowa melɔ̃a mí abe ame ɖekaɖekawo ene o. Dzikpɔla mɔzɔla la ƒe nyatakakawo ɖee fia be viɖe geɖe do tso eme esi yeto mɔ sia dzi na kpekpeɖeŋu amesiwo ƒo dzi ɖe le la be woade dzesi Satana ƒe alakpanyawo ahagbe wo.\n21, 22. Nukatae míele viviti me le Satana ƒe ayemɔwo gome o, eye nukae wòle be wòanye míaƒe tameɖoɖo kplikpaa?\n21 Le ŋkeke mamlɛa ƒe nuwuɣi sia me la, enye nusi míakpɔ mɔ na be Satana ayi edzi akaka aʋatsonya kple amebeble gbogbo aɖewo. Dzidzɔtɔe la, Yehowa megblẽ mí ɖe viviti me le Satana ƒe ayemɔwo gome o. Biblia kple “dɔla nuteƒewɔla kple aɖaŋudzela” ƒe Biblia-srɔ̃gbalẽwo ʋu go Abosam ƒe ayemɔwo katã wòdze ƒã. (Mateo 24:45) Dzra aʋa ɖi aʋa mesi nɛ o.—Korintotɔwo II, 2:11.\n22 Ekema mina míanɔ ŋudzɔ ɖe xɔsegbelawo ƒe nyawo ŋu. Mina míaɖoe kplikpaa be míatsri ameɖokuibeble ƒe mɔ̃ la. Eye mina míade dzesi Satana ƒe alakpanyawo ahagbe wo. Ne míewɔe alea la, míakpɔ mía kple “Mawu nyateƒetɔ,” amesi nyɔa ŋu amebeble, dome ƒomedodo nyui la ta.—Psalmo 31:6; Lododowo 3:32.\n^ mm. 5 Numekugbalẽ aɖe gblɔ be dɔwɔnya si ƒomevi wozã le Nyaɖeɖefia 12:9 be ‘ble xexeame’ la “fia nuwɔna si yia edzi va zua ame ƒe nɔnɔme vevi aɖe.”\n• Nukatae beble yɔ egbexexea me fũ alea gbegbe ɖo?\n• Aleke míawɔ anɔ ŋudzɔ be xɔsegbelawo nagable mí o?\n• Aleke míawɔ anɔ ŋudzɔ ɖe ameɖokuibeble ƒe nɔnɔme ɖesiaɖe ŋu?\n• Aleke míawɔ be Satana ƒe alakpanyawo nagable mí o?\nMegable ɖokuiwò le modzakaɖenyawo me o\nBe nànɔ ŋudzɔ ɖe ameɖokuibeble ŋu la, tsɔ gbedodoɖa dzro ɖokuiwò mee, ɖo to ame bubuwo, eye nàna Mawu ƒe Nya nado ŋusẽ wò ɣesiaɣi\nMawusubɔsubɔ—Ŋusẽ si Ʋãa Ame na Nyuiwɔwɔe loo alo na Vɔ̃wɔwɔ?\nMawusubɔsubɔ Gbɔe Ameƒomea ƒe Kuxiwo Dzɔ Tsoa?\nYi Edzi Nànɔ Agbe Dzadzɛ To Wò Dzi Takpɔkpɔ me\nTakpekpe le “Xexeame ƒe Ƒoƒoni” Nu\n“Ʋli Xɔse ƒe Ʋiʋli Nyui la”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2004\nGBETAKPƆXƆ—TATA SI MÍESRƆ̃NA February 15, 2004


Yesaya 29 - Holy Bible [Ewe Bible 1913] - (Yes 29)\nBaba na Ariel, Ariel-du, si me Dawid ƒu asaɖa anyi ɖo! Ne míekpe ƒe ɖe ƒe ŋu, eye ŋkeke nyui wo tre va kpe la,\nekema maxaxa Ariel ɖo, konyifafa kple nuxaxa ayɔe, eye woazu Ariel vavã nam.\nMaƒu asaɖa anyi ɖe ŋuwò godoo, mana aʋakɔwo namimi wò ɖo, eye maɖe ne ɖe ŋuwò.\nAƒo nu tso anyigba tu me ke, eye wò nuƒoƒo aɖi tso ke me; wò gbe anɔ abe ŋɔli to ene tso anyigba me, eye wò nuƒoƒo aɖi huhuhu tso ke me.\nKe wo ketɔ gbogboawo azu abe kewɔ memee ene, eye ŋutasẽla geɖegeɖeawo azu abe tsro, si ʋu ya ene; ava me zi ɖeka kpoyi.\nYehowa Zebaot atsɔ dziɖegbe kple anyigbaʋuʋu, gbeɖiɖi sesi, ya kple ahom kpakple dzoƒaɖe binu ahe to na wò.\nEye dukɔwo ƒe amehawo katã, siwo ho aʋa ɖe Ariel ŋu, kple amesiwo katã tso ɖe eya kple eƒe mɔ̃ sesẽ la ŋu, eye woxaxae ɖo la, anɔ abe drɔ̃ekuku kple zã me ŋutega ene.\nAlesi dɔwuitɔ kua drɔ̃e be, yele nu ɖum, ke ne enyɔ la, dɔa nu melana ne o, eye alesi tsikɔwuitɔ kua drɔ̃e be, yele tsi nom, ke ne enyo la, nu tea eŋu, eye eƒe veme ƒuna la, nenemae dukɔ, siwo katã ho aʋa ɖe Zion-toa ŋu la ƒe amehawo anɔ.\nMiɖo asi nu, eye miaƒe nu Hetsi te, mitre ŋku, eye mizu ŋkuagbãtɔwo! Womu aha, ke menye wein ye wɔe o, wole ya mum, ke menye aha muame ye wɔe o.\nElabena Yehowa trɔ alɔ̃dɔdɔ sesẽ ƒe gbɔgbɔ kɔ ɖe mia dzi, etre miaƒe ŋkuwò, siwo nye nyagblɔɖilawo, eye wotsyɔ nu miaƒe tawo, siwo nye nunɔlawo.\nAle ŋutegawo katã anɔ na mi, abe agbalẽ, si nu wotre la me nya ene, esi ne wotsɔe na agbalẽnyala gblɔ be: Xlẽe la, aɖo ŋu be: Nyemate ŋui o, elabena wotre enu\nEye ne wotsɔ agbalẽ la na ame manyagbalẽ gblɔ be: Xlẽe la, aɖo ŋu be: Nyemenya agbalẽ o.\neyata kpɔ ɖa, megaɖe nukunu afia ɖe dzi ɖe dukɔ sia ŋu, nukunuwo ƒe nukunu wòanye, nunya abu ɖe woƒe nunyalawo, eye gɔmesese asi abe ɖe woƒe nugɔmeselawo.\nBaba na amesiwo nɔa bebem le Yehowa ŋku me, woɣlaa woƒe adaŋudede, eye wowɔa woƒe nu le vivi me henɔa gbɔgblɔm be: Ameka le mía kpɔm, eye ameka dze si mí?\nOo, mieflu mia ɖokui! Ɖe tsu le abe zemela ene, ne nuwɔwɔ nagblɔ na ewɔla be: Menye wòe wɔm o, eye numeme nagblɔ na emela be: Mele ɖeke nyɔm oa?\nDe mekpɔtɔ vie ko, ne Libanon nazu atibɔ, eye woabu atibɔ de avewo me oa?\nLe ɣemaɣi la tokunɔwo ase agbalẽ sia me nyawo, eye ŋkuagbãtɔwo ƒe, ŋkuwo akpɔ nu tso blukɔ kple viviti me.\nHiãtɔwo akpɔ dzidzɔ de Yehowa ŋu agakpɔe ɖe dzi, eye ame dahewo le amegbetɔwo dome atso aseye de Israel ƒe kɔkɔetɔ la ŋu.\nElabena ŋutasẽlawo nu tso, fewuɖulawo nu yi, eye wotsrɔ̃ amesiwo katã bua nu madzɔmadzɔ ŋuti,\namesiwo tsɔa nya blea amewo dea nuvɔ̃ me le ʋɔnudɔdrɔ̃ me, wotrea mɔ̃ na nyadrɔ̃la le ʋɔnu, eye wotsɔa alakpadada ƒua ame dzɔdzɔe anyi.\nEyata ale Yehowa, amesi ɖe Abraham la, gblɔ na Yakob ƒe aƒe la enye si. Ŋu magakpe Yakob azɔ o, eye eƒe mo magatsi dã azɔ o.\nNe viawo kpɔ nye asinudɔwɔwɔwo le wo dome la, woakɔ nye ŋkɔ ŋu, woakɔ Yakob ƒe kɔkɔetɔ la ŋu, eye woava Israel ƒe Mawu la;\ntamedadatɔwo ase nu gɔme, eye tosẽlawo asrɔ̃ nunya.


Galileo | Ŋkuɖoɖo Blematɔ Aɖewo Dzi\nNyɔ! | June 2015\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nŊKUÐOÐO BLEMATƆ AÐEWO DZI\nLe ƒe alafa wuienelia kple wuiadelia me la, Europatɔwo ƒe dzɔdzɔmeŋutinunyalawo kple xexemenunyalawo va te xexe gbahoo sia gɔme sese le mɔ si to vovo na Katolikoha ƒe nufiafiawo nu. Ame siawo dometɔ ɖeka si gbugbɔ ŋku lé ɖe yamenuto me ŋue nye Galileo Galilei.\nDO ŊGƆ na Galileo ŋɔli la, ame geɖewo xɔe se be ɖe ɣe, ɣletinyigba kple ɣletiwo nɔa xlã ƒom míaƒe anyigba la. Dzixɔse mae nye Katolikohaa ƒe nufiafia.\nGake esi Galileo zã eƒe didiƒekpɔmɔ̃ tsɔ kpɔ yamenutowo me la, ekpɔ kpeɖodzi siwo ɖee fia be dzɔdzɔmeŋutinunyalawo ƒe nufiafia si dzi ame geɖewo da asi ɖo la mele eteƒe o. Le kpɔɖeŋu me, esi wòkpɔ nu yibɔyibɔ siwo dzena le ɣea ŋu abe ɖe wole zɔzɔm ene la, ekpɔe dze sii be ɖe ɣea nɔ totrom le eɖokui si. Nu siawo tɔgbi nyanya na be amegbetɔwo gava nya nu geɖe tso xexe gbahoo sia ŋu. Ke hã, esia he masɔmasɔ de Galileo kple Katolikohaa dome.\nDZƆDZƆMEŊUTINUNYA KPLE MAWUSUBƆSUBƆ\nƑe geɖe do ŋgɔ la, Polandtɔwo ƒe ɣletiviŋununyala Nicolaus Copernicus fia nu be anyigba la ƒoa xlã ɣea. Galileo srɔ̃ nu tso Copernicus ƒe nufiafia ku ɖe ɣe kple ɣletinyigbawo ƒe zɔɖeɖe ŋu eye wòƒo kpeɖodzi siwo le nufiafia sia ŋu la nu ƒu. Le gɔmedzedzea la, Galileo medi be yeaɖe nu siwo ŋu yeke ɖo la ɖe go o, elabena enɔ vɔvɔ̃m be amewo ava ɖu fewu le ye ŋu. Gake mete ŋu ɣla dzi si gbegbe nɔ edzɔm ɖe nu siwo wòkpɔ le didiƒekpɔmɔ̃a me ta la o, eya ta mlɔeba la eɖe nu siwo ŋu wòke ɖo la ɖe go. Dzɔdzɔmeŋutinunyala aɖewo bu eƒe nyawo be wonye vlodoamenyawo, eye eteƒe medidi hafi subɔsubɔhaŋgɔnɔlawo va nɔ vlo dom Galileo le woƒe mawunyagbɔgblɔwo me o.\nLe ƒe 1616 me la, Papatenɔla Bellarmine, “ame si nye mawunyaŋununyala xɔŋkɔ ɣemaɣi” la gblɔ na Galileo be Katolikohaa ɖe se yeye aɖe ɖe go si tsi tre ɖe Copernicus ƒe nufiafia ŋu. Eƒoe ɖe Galileo nu vevie be wòawɔ ɖe sedede ma dzi, ale wɔ Galileo megagblɔ le dutoƒo kpɔ be anyigbaa ƒoa xlã ɣe la o hena ƒe geɖe.\nLe ƒe 1623 me la, Papa Urban VIII, ame si nye Galileo xɔlɔ̃ dze dziɖuɖu gɔme. Eya ta le ƒe 1624 me la, Galileo bia tso esi be wòate fli ɖe ƒe 1616 ƒe sededea me. Gake ɖeko Papa Urban bia tso Galileo si be wòaɖe Copernicus kple Aristotle ƒe nufiafia siwo tsi tsitre ɖe wo nɔewo ŋu la gɔme le mɔ aɖe nu be wòagade wo dometɔ aɖeke dzi o.\nGalileo ŋlɔ agbalẽ si ŋkɔe nye Xexemenuɖoanyi Gãtɔwo Me Dzodzro (ele yevugbe me). Togbɔ be papa la xlɔ̃ nu Galileo be eƒe numeɖeɖea megade ame aɖeke dzi o hã la, eƒe agbalẽa va de Copernicus ƒe nufiafia boŋ dzi. Eteƒe medidi o Galileo ƒe futɔwo va nɔ gbɔgblɔm be eƒe agbalẽa me nyawo klo bubu le papa ŋu. Esi wobu fɔ Galileo be edze aglã ɖe sɔlemehaa ŋu eye wodo vɔvɔ̃ nɛ be yewoawɔ funyafunyae ta la, egbe nu le Copernicus ƒe nufiafiawo gbɔ. Le ƒe 1633 me la, Romatɔwo Ƒe Ŋutasẽʋɔnudrɔ̃ƒea bu fɔe hesikae ɖe aƒe me eye wòde se ɖe eƒe agbalẽwo xexlẽ nu na amewo. Galileo ku le aƒe me le January 8, 1642 le Arcetri si te ɖe Florence ŋu.\nPapa John Paul II (Jean-Paul II) lɔ̃ ɖe edzi be Katolikohaa bu fɔ Galileo madzemadzee\nWobu Galileo ƒe agbalẽwo dometɔ aɖewo de agbalẽ siwo nu Katolikohaa de se ɖo be womegaxlẽ o la dome ƒe alafa geɖe. Gake le ƒe 1979 me la, sɔlemehaa gbugbɔ ŋku lé ɖe ale si Romatɔwo Ƒe Ŋutasẽʋɔnudrɔ̃ƒea kpɔ nyaa gbɔ ƒe 300 aɖewoe nye ema va yi la ŋu. Mlɔeba le ƒe 1992 me la, Papa John Paul II (Jean-Paul II) lɔ̃ ɖe edzi be Katolikohaa bu fɔ Galileo madzemadzee.\nEŊUTINYA VEVI AÐEWO\nWodzi Galileo Galilei le ƒe 1564 me le Pisa si le Italy. Wonya Pisa-du sia ɖe eƒe xɔ kɔkɔ si bi ɖe akpa ɖeka ta. Efia nu le Padua Yunivɛsiti eye emegbe wòva nɔ Florence hewɔ dɔ le afi ma.\nTogbɔ be menye Galileo ye to didiƒekpɔmɔ̃ vɛ o hã la, etrɔ asi le eŋu ale be wòkpɔa nu nyuie wu si wɔe be wova kpɔ ale si woagazãe wòaɖe vi wu.\nEsi wònye be Galileo ƒe susu le xexe gbahooa ŋu to vovo na ame bubuwo tɔ ta la, wosamae ɖe Ŋutasẽʋɔnudrɔ̃ƒe zi eve. Ŋutasẽʋɔnudrɔ̃ƒe nye Katolikohaa ƒe ʋɔnudrɔ̃ƒe si hea to na ame siwo trɔ ɖa le sɔlemehaa ƒe dzixɔsewo yome.\nÐe Ŋutasẽʋɔnudrɔ̃ƒea Wɔ Funyafunya Galileo Ŋutɔŋutɔa?\nBlemaŋutinyaŋlɔla aɖewo gblɔ be Romatɔwo Ƒe Ŋutasẽʋɔnudrɔ̃ƒea wɔ funyafunya Galileo ŋutɔŋutɔ. Ʋɔnudrɔ̃ƒea gblɔ be ehiã be “woabia gbe [Galileo] ŋkubiãtɔe” ale be woanya eƒe tamesusuwo ŋutɔŋutɔ. Zi geɖe ne wozã nya sia le Ŋutasẽʋɔnudrɔ̃ƒea la, efiaa “funyafunyawɔwɔ” ame, si ate ŋu anye “ŋɔdzidonamenyawo gbɔgblɔ na ame atsɔ awɔ fui.”\nAme siwo nya nu tso ʋɔnudrɔ̃ƒe sia ŋu gblɔ be funyafunyawɔwɔ ame ƒe mɔnu vovovowo kple woƒe sesẽmee li. Etea ŋu nyea funyafunyawɔnuwo tsɔtsɔ fia amea, amaɖeɖe amea, ebabla alo funyafunyawɔwɔe ŋutɔŋutɔ gɔ̃ hã. Ale si tututu ‘wobia gbe’ Galileo “ŋkubiãtɔe” la kpɔtɔ le ɣaɣla.\nŊkuɖoɖo Blematɔ Aɖewo Dzi—Galileo\nNYATI SI LE AKPAA DZI Nu Siwo Nàwɔ Be Nànɔ Lãmesẽ Me Wu\nHELP FOR THE FAMILY Ale Si Miaku Ðe Mia Nɔewo Ŋu Vevie\nPORTRAITS FROM THE PAST Galileo\nTHE BIBLE'S VIEWPOINT Ahasiwɔwɔ\nEha—Ƒumelã Si Wɔa Ke\nWATCHING THE WORLD Susuhehe Yi Nutoa Me Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! June 2015 | Àdi Be Yeanɔ Lãmesẽ Mea?—Nu Atɔ̃ Siwo Nàte Ŋu Awɔ Egbea\nJune 2015 | Àdi Be Yeanɔ Lãmesẽ Mea?—Nu Atɔ̃ Siwo Nàte Ŋu Awɔ Egbea\nNYƆ! June 2015 | Àdi Be Yeanɔ Lãmesẽ Mea?—Nu Atɔ̃ Siwo Nàte Ŋu Awɔ Egbea


Yehowa Doa Ŋusẽ Amesiwo Ŋu Ðeɖi Te\nGbetakpɔxɔ—Tata Si Míesrɔ̃na | December 1, 2000\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tatar Thai Turkish Ukrainian Urdu Vietnamese Zulu\n“[Yehowa] naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo.”—YESAYA 40:29.\n1. Wɔ ŋusẽ si gbegbe le nusiwo Mawu wɔ me ƒe kpɔɖeŋu.\nSEÐOƑE meli na Yehowa ƒe ŋusẽ o. Eye ŋusẽ gbogbo ka gbegbee nye si le nusiwo wòwɔ me! Atɔm kakɛ—si wotsɔ wɔ nusianu—la le sue ale gbegbe be atɔm biliɔn teƒe alafa biliɔn ye le tsi gege toŋ ɖeka pɛ ko me. * Atɔm siwo le ɣe la me ƒe gododo kple wo nɔewo gbɔe nugbagbe siwo katã le míaƒe anyigbaa dzi xɔa ŋusẽ tsonɛ. Gake ɣea ƒe ŋusẽ agbɔsɔsɔme nenie hiã be wòalé agbe ɖe te le anyigba dzi? Anyigbaa xɔna ŋusẽ si tsoa ɣea me ƒe sue aɖe ko. Ke hã ɣe la ƒe ŋusẽ sue si ɖoa anyigbaa dzi la lolo wu ŋusẽ siwo katã wozãna le xexeame ƒe mɔ̃ɖaŋudɔwɔƒewo sasasã.\n2. Nya ka tututue Yesaya 40:26 gblɔ le Yehowa ƒe ŋusẽ ŋu?\n2 Ne míebu tame le atɔm ŋu loo alo trɔ susu ɖe xexeame godoo ŋu la, Yehowa ƒe ŋusẽ gã la wɔa nuku na mí. Eyata mewɔ nuku o esi wògblɔ be: “Mifɔ mo dzi, ne miakpɔ nu! Ameka wɔ nusiawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu”! (Yesaya 40:26) Ẽ, Yehowa ƒe “alɔkame sesẽ,” eye Eya gbɔe “ŋusẽ geɖe” tso wozã le xexe bliboa wɔwɔ me.\nŊusẽ si Gbɔ Dzɔdzɔmetɔ Ŋu Hiã\n3, 4. (a) Nusiwo ate ŋu ate ɖeɖi mía ŋu dometɔ aɖewoe nye kawo? (b) Biabia ka ŋue wòle be míade ŋugble le?\n3 Seɖoƒe meli na Mawu ƒe ŋusẽ o, gake ɖeɖi tea amegbetɔwo ya ŋu. Afisiafi si míayi la, míekpɔa amesiwo ŋu ɖeɖi te. Wofɔna kple ɖeɖiteameŋu, woyia dɔme alo suku kple ɖeɖiteameŋu, wogbɔna vaa aƒeme kple ɖeɖiteameŋu, eye menye ɖeɖi koe tea wo ŋu wotsɔ yia anyimlɔƒee o ke woƒe lãme gbãna gudugudu hã. Edzroa ame aɖewo vevie be yewoadi teƒe aɖe ayi aɖi ɖe eme vie gbɔ. Ðeɖi tea mí Yehowa subɔlawo hã ŋu, elabena mawusosroɖagbe si míele la bia ʋiʋli geɖe. (Marko 6:30, 31; Luka 13:24; Timoteo I, 4:8) Eye nu bubu geɖe gali siwo xɔa ŋusẽ le mía si.\n4 Togbɔ be míenye Kristotɔwo hã la, míevo tso kuxi siwo amesiame doa goe me o. (Hiob 14:1) Dɔléle, ganyawo ƒe kemalimali, alo nɔnɔme sesẽ bubu siwo bɔ le agbe me ate ŋu aɖe dzi le ame ƒo, ahaxɔ ŋusẽ le ame si. Azɔ dodokpɔ siwo amesiwo yome wotina le dzɔdzɔenyenye ta doa goe la kpe ɖe kuxi siawo ŋu. (Timoteo II, 3:12; Petro I, 3:14) Le nyaƒoɖeamenu siwo míedoa goe gbesiagbe le xexeame kple alesi wotsia tre ɖe Fiaɖuƒegbeƒãɖeɖedɔ si míewɔna ŋu ta la, ɖeɖi ate ŋu ate mía dometɔ aɖewo ŋu ale gbegbe be awɔ na mí be míagbɔ dzi ɖi le Yehowa ƒe subɔsubɔdɔa me. Gakpe ɖe eŋu la, esi Satana Abosam le agbagba dzem be yeagblẽ míaƒe nuteƒewɔwɔ na Mawu me ta la, ele nusianu si wòate ŋui wɔm. Ekema aleke míawɔ akpɔ gbɔgbɔmeŋusẽ si hiã bene ɖeɖi nagate mía ŋu míana ta o?\n5. Nukatae ŋusẽ si gbɔ amegbetɔ tɔ ŋu hiã na Kristotɔwo ƒe subɔsubɔdɔa wɔwɔ?\n5 Ele be míaɖo ŋu ɖe Yehowa, Wɔla ŋusẽkatãtɔ la, ŋu hafi ate ŋu asẽ ŋu le gbɔgbɔ me. Apostolo Paulo gblɔ be Kristotɔwo ƒe subɔsubɔdɔa wɔwɔ abia ŋusẽ si gbɔ amegbetɔ madebliwo ƒe dzɔdzɔmeŋusẽ ŋu. Eŋlɔ be: ‘Kesinɔnu sia le mía si le anyigoewo me, bene ŋusẽ si gbɔ dzɔdzɔmetɔ ŋu la nanye Mawu tɔ, eye menye mía gbɔ wòatso o.’ (Korintotɔwo II, 4:7) Kristotɔ amesiaminawo le “avuléle ƒe subɔsubɔdɔ” wɔm eye wo hati siwo si anyigbadzinɔnɔ ƒe mɔkpɔkpɔ le la doa alɔ wo. (Korintotɔwo II, 5:18; Yohanes 10:16; Nyaɖeɖefia 7:9) Esi mí amegbetɔ madebliwo míele Mawu ƒe dɔ wɔm evɔ wotia mía yome ta la, míate ŋu awɔe le mía ŋutɔwo ƒe ŋusẽ dzro ko me o. Yehowa kpena ɖe mía ŋu to eƒe gbɔgbɔ kɔkɔea dzi, ale be míaƒe gbɔdzɔgbɔdzɔ nana eƒe ŋusẽ dzena. Eye aleke gbegbe kakaɖedzinya si nye be “Yehowa léa ame dzɔdzɔewo ɖe te” la faa akɔ na míi enye si!—Psalmo 37:17.\n‘Yehowae Nye Míaƒe Kalẽwɔŋusẽ’\n6. Aleke Ŋɔŋlɔawo na kakaɖedzi míi be Yehowae nye míaƒe Ŋusẽtsoƒe?\n6 “Ŋusẽ geɖe” le mía Fofo si le dziƒo si eye ate ŋu ado ŋusẽ mí. Le nyateƒe me la, wogblɔ na mí be: “[Yehowae] naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo. Nu tia kɔ na ɖekakpuiwo, eye ɖeɖi tea wo ŋu, eye ŋutsuwo dzea anyi; ke ŋusẽ yeye ɖoa amesiwo kpɔa mɔ na Yehowa ya ŋu, woɖɔa li fu abe hɔ̃ ene, woƒua du metia wo o, wozɔa azɔli ɖeɖi metea wo ŋu o.” (Yesaya 40:29-31) Le alesi nyaƒoɖeamenuwo le dzidzim ɖe edzii ta la, ɣeaɖewoɣi míate ŋu ava nɔ abe duƒula si ŋu ɖeɖi te eye nu gloe eƒe afɔwo megate ŋu le ŋgɔ yim o ene. Gake agbedua ƒe katsoƒe le mía ŋgɔ tututu, eye mele be míana ta o. (Kronika II, 29:11) Míaƒe Adikãtɔ, Abosam, le tsatsam “abe dzata, si le gbe ɖem” ene, eye edi be yeatɔ te mí. (Petro I, 5:8) Mina míaɖo ŋku edzi be ‘Yehowae nye míaƒe ŋusẽ kple akpoxɔnu,’ eye ewɔ ɖoɖo gbogbo aɖewo be ‘wòado ŋusẽ amesiwo ŋu ɖeɖi te.’—Psalmo 28:7.\n7, 8. Kpeɖodzi kae li be Yehowa do ŋusẽ Dawid, Xabakuk, kple Paulo?\n7 Yehowa do ŋusẽ si hiã la Dawid be wòte ŋu nɔ te ɖe mɔxenu gãwo nu. Eyatae xɔse blibo nɔ Dawid si wòŋlɔ kakaɖedzitɔe be: “Mawue míatsɔ awɔ kalẽe, eye eya anyã avuzi le míaƒe ketɔwo dzi.” (Psalmo 60:14) Yehowa do ŋusẽ Xabakuk hã be wòte ŋu wu eƒe nyagblɔɖidɔa nu. Xabakuk 3:19 gblɔ be: “Aƒetɔ Yehowa enye nye ŋusẽ, awɔ nye afɔ abe zinɔ tɔ ene, eye wòana mazɔ kɔkɔƒewo.” Anyo be míade dzesi Paulo ƒe kpɔɖeŋu hã, amesi ŋlɔ be: “Metea ŋu wɔa nuwo katã le [Mawu], amesi doa ŋusẽm la me.”—Filipitɔwo 4:13.\n8 Abe Dawid, Xabakuk, kple Paulo ene la, ele be míaxɔ ŋutete si le Mawu si be wòado ŋusẽ mí kple ŋusẽ si le esi be wòaxɔ na mí la dzi ase. Esi míekpɔe be Aƒetɔ Dziɖulagã Yehowae nye míaƒe ‘Ŋusẽtsoƒe’ ta la, azɔ mina míalé ŋku ɖe mɔ siwo dzi míato axɔ gbɔgbɔmeŋusẽ tso ɖoɖo gbogbo siwo Mawu wɔna me ŋu.\nGbɔgbɔmeɖoɖo Siwo Ado Ŋusẽ Mí\n9. Akpa kae Kristotɔwo ƒe agbalẽwo wɔna le mía nyinyi me?\n9 Ŋɔŋlɔawo sɔsrɔ̃ kutrikukutɔe to Kristotɔwo ƒe agbalẽwo dzi ate ŋu ado ŋusẽ mí ahalé mí ɖe te. Hakpala la dzi ha be: “[Dzidzɔtɔe nye amesi kpɔa] dzidzɔ le Yehowa ƒe se la ŋu, eye wòdea ŋugble le eƒe se la ŋu zã kple keli. Eyama ɖi ati, si wodo ɖe tɔʋuwo to, si tsena le etseɣi, eye eƒe aŋgbawo melũa xe o; eye nusianu, si wòwɔna la, ewɔnɛ wua nu nyuie!” (Psalmo 1:1-3) Abe alesi wòhiã be míaɖu nu be míanɔ lãmesẽ me ene la, nenemae wòhiã be míaɖu gbɔgbɔmenuɖuɖu si Mawu nana to eƒe Nya kple Kristotɔwo ƒe agbalẽwo dzi bene míakpɔtɔ asẽ ŋu le gbɔgbɔ me. Eyata nusɔsrɔ̃ moveviɖoɖotɔe kple ŋugbledede le vevie.\n10. Ɣeyiɣi kae míate ŋu adi na nusɔsrɔ̃ kple ŋugbledede?\n10 Ŋugbledede le “Mawu ƒe nu gogloawo” ŋu ɖea vi nyateƒe. (Korintotɔwo I, 2:10) Gake ɣeyiɣi kae wòle be míadi na ŋugbledede? Abraham vi Isak ‘yi gbe me le fiẽ, be yeade ŋugble.’ (Mose I, 24:63-67) Hakpala Dawid ‘dea ŋugble le Mawu ŋu le zãdzɔɣiwo.’ (Psalmo 63:7) Míate ŋu asrɔ̃ Mawu ƒe Nya ahade ŋugble le eŋu le ŋdi, fiẽ, alo zã—nyaa enye be ate ŋu anye ɣeyiɣi ɖesiaɖe faa. Nusɔsrɔ̃ kple ŋugbledede alea kplɔa ame yia Yehowa ƒe nunana siwo doa ŋusẽ ame le gbɔgbɔ me la dometɔ bubu gbɔ—eyae nye gbedodoɖa.\n11. Nukatae wòle be míabu gbedodoɖa edziedzi nu vevii?\n11 Gbedodoɖa na Mawu edziedzi naa ŋusẽ ɖoa mía ŋu. Eyata mina “[míanɔ] gbedodoɖa dzi ɖaasi.” (Romatɔwo 12:12) Ɣeaɖewoɣi la, ahiã be míabia nunya kple ŋusẽ si tututu hiã be míatsɔ akpe akɔ kple dodokpɔ aɖe. (Yakobo 1:5-8) Azɔ hã mina míada akpe na Mawu ahakafui ne míekpɔe be eƒe tameɖoɖowo le eme vam alo ne míekpɔe be edo ŋusẽ mí míegakpɔtɔ le eƒe subɔsubɔdɔa dzi. (Filipitɔwo 4:6, 7) Ne míeku ɖe Yehowa ŋu to gbedodoɖa dzi la, magblẽ mí ɖi akpɔ gbeɖe o. Dawid dzi ha be: “Kpɔ ɖa, Mawue nye xɔnametɔ.”—Psalmo 54:6.\n12. Nukatae wòle be míabia Mawu be wòana eƒe gbɔgbɔ kɔkɔea mí?\n12 Mía Fofo si le dziƒo toa eƒe gbɔgbɔ kɔkɔea, alo dɔwɔŋusẽ, dzi dea agbe yeye mía me hedoa ŋusẽ mí. Paulo ŋlɔ be: “Medzea klo na mía . . . Fofo, . . . bene wòaɖi na mi le eƒe ŋutikɔkɔe ƒe kesinɔ la nu, bena wòado ŋusẽ mi to eƒe Gbɔgbɔ me le ememe la gome.” (Efesotɔwo 3:14-16) Ele be míado gbe ɖa abia gbɔgbɔ kɔkɔea, eye kakaɖedzi nanɔ mía si be Yehowa anae mí. Yesu gblɔ be: Ne ɖevi bia tɔmelã la, ɖe vifofo lɔ̃ame atsɔ da nɛa? Gbeɖe o. Eyata eƒo nya ta be: “Azɔ mi, amesiwo nye ame vɔ̃ɖiwo, mienya alesi miana nunana nyui mia viwo, ʋuu keke Fofo, si le dziƒo la, mana Gbɔgbɔ kɔkɔe amesiwo bianɛ la o mahã?” (Luka 11:11-13) Mina kakaɖedzi nanɔ míawo hã si nenema ke eye míaɖo ŋku edzi ɣesiaɣi be Mawu ate ŋu ato eƒe gbɔgbɔa dzi ‘ado ŋusẽ’ esubɔla wɔnuteƒewo.\nHamea Nye Ŋusẽtsoƒe\n13. Aleke wòle be míabu Kristotɔwo ƒe kpekpewoe?\n13 Yehowa dea dzo yeye mía me to Kristo-hamea ƒe kpekpewo dzi. Yesu gblɔ be: “Afisi ame eve alo ame etɔ̃ wokpe ta ɖo le nye ŋkɔa dzi la, afima mele wo titina.” (Mateo 18:20) Esime Yesu do ŋugbe ma la, nya siwo ŋu wòle be hamea kplɔlawo nalé ŋku ɖo ŋue wònɔ nu ƒom tsoe. (Mateo 18:15-19) Gake gɔmeɖose si le nyaa me ku ɖe míaƒe kpekpewo, takpekpe sue kple takpekpe gã, siwo gɔme míedzena kple gbedodoɖa gawua wo nu nenema ke le eƒe ŋkɔ me la katã ŋu. (Yohanes 14:14) Eyata mɔnukpɔkpɔe wònye be míade Kristotɔwo ƒe ƒuƒoƒo mawo, eɖanye ame ʋɛ aɖewo koe va loo alo ame akpe geɖe ye va o. Eyata mina míaɖe akpedada afia ɖe wɔna siawo siwo ŋu wowɔ ɖoɖo ɖo be woado ŋusẽ mí le gbɔgbɔ me ahaʋã mí na lɔlɔ̃ kple dɔ nyuiwo wɔwɔ la ŋu.—Hebritɔwo 10:24, 25.\n14. Vi kawoe Kristotɔ hamemegãwo ƒe agbagbadzedzewo ɖena na mí?\n14 Kristotɔ hamemegãwo naa gbɔgbɔ me kpekpeɖeŋu kple dzideƒoname. (Petro I, 5:2, 3) Paulo kpe ɖe hame siwo wòsubɔ ŋu hede dzi ƒo na wo, abe alesi dzikpɔla mɔzɔlawo wɔnɛ egbea ene. Le nyateƒe me la, edzroe vevie be yeanɔ haxɔsetɔwo dome ale be yewoagblɔ dzideƒonamenya tuameɖowo na yewo nɔewo. (Dɔwɔwɔwo 14:19-22; Romatɔwo 1:11, 12) Mina míakpɔ ŋudzedze ɖe mía gbɔ hamemegãwo kple dzikpɔla Kristotɔ bubu siwo wɔa akpa gã aɖe le ŋusẽdodo mí le gbɔgbɔ me la ŋuti.\n15. Aleke haxɔsetɔ siwo le míaƒe hamea me nyea ‘ŋusẽtsoƒe’ na míi?\n15 Haxɔsetɔ siwo le míaƒe hamea me ate ŋu anye ‘ŋusẽtsoƒe’ na mí. (Kolosetɔwo 4:10, 11) Esi wonye ‘xɔlɔ̃ vavãwo’ ta la, woate ŋu akpe ɖe mía ŋu le xaxaɣiwo me. (Lododowo 17:17) Le kpɔɖeŋu me esi woɖe asi le Mawu subɔla 220 ŋu le Sachsenhausen fuwɔamegakpɔ si ŋu Nazitɔwo dzɔna ŋuti le ƒe 1945 me la, afɔzɔzɔ kilometa 200 nɔ wo ŋgɔ. Wozɔ mɔa le ƒuƒoƒo me, eye amesiwo ŋu ŋusẽ le wu la te amesiwo gbɔdzɔ wu la le keke sue ʋɛ aɖewo me. Nukae va dzɔ? Le kuzɔli si me fuwɔamegakpɔ me nɔla 10,000 kple edzivɔ ku le me la, Yehowa Ðasefo ɖeka hɔ̃ hã meku o. Ŋutinya siawo tɔgbe siwo dzena le Gbetakpɔxɔ Habɔbɔa ƒe agbalẽwo abe Yearbook of Jehovah’s Witnesses kple Jehovah’s Witnesses—Proclaimers of God’s Kingdom me ɖo kpe edzi be Mawu doa ŋusẽ eƒe amewo bene woagana ta o.—Galatiatɔwo 6:9. *\nMíaƒe Gbeadzisubɔsubɔdɔa Doa Ŋusẽ Mí\n16. Aleke gomekpɔkpɔ le subɔsubɔdɔa me edziedzi doa ŋusẽ mí le gbɔgbɔ mee?\n16 Gomekpɔkpɔ le Fiaɖuƒegbeƒãɖeɖedɔa me edziedzi doa ŋusẽ mí le gbɔgbɔ me. Dɔ sia wɔwɔ kpena ɖe mía ŋu be míaƒe susu nɔa Mawu ƒe Fiaɖuƒea ŋu eye míekpɔa mɔ na agbe tegbee kple yayra siwo kpe ɖe eŋu. (Yuda 20, 21) Ŋɔŋlɔawo me ŋugbedodo siwo ŋu míeƒoa nu tsoe le míaƒe subɔsubɔdɔa me naa mɔkpɔkpɔ mí eye ate ŋu ana míaɖo tame kplikpaa abe alesi nyagblɔɖila Mixa ɖoe ene, amesi gblɔ be: “Míawo ya míazɔ le Yehowa, mía Mawu la ƒe ŋkɔ me ɖaa tegbee.”—Mixa 4:5.\n17. Aɖaŋu kawoe woɖo le aƒeme Biblia nusɔsrɔ̃ ŋu?\n17 Ŋusẽ gaɖoa mía kple Yehowa dome ƒomedodo ŋu zi alesi míele Ŋɔŋlɔawo zãm tsɔ le nu fiam ame bubuwo. Le kpɔɖeŋu me, ne míetsɔ Sidzedze si Kplɔa Ame Yia Agbe Mavɔ Me ƒe agbalẽa le aƒeme Biblia nusɔsrɔ̃ wɔm la, anyo be míaxlẽ mawunyakpukpui siwo me nyawo womeyɔ o ahadzro wo me. Nuwɔna sia kpena ɖe nusrɔ̃via ŋu eye wòdzia mía ŋutɔwo ƒe gbɔgbɔmenugɔmesese ɖe edzi. Ne Biblia ƒe nufiafia aɖe alo kpɔɖeŋu aɖe gɔme sese le sesẽm na nusrɔ̃vi aɖe la, míate ŋu asrɔ̃ Sidzedze-gbalẽa ƒe ta ɖeka ma kplii le nusɔsrɔ̃ si wu ɖeka me. Aleke gbegbe wòdzɔa dzi na míi enye si ne míedzra ɖo nyuie hedze agbagba geɖe be míakpe ɖe amewo ŋu bene woate ɖe Mawu ŋu!\n18. Gblɔ alesi wole Sidzedze-gbalẽa zãm wòle vi ɖem ƒe kpɔɖeŋu.\n18 Ƒe sia ƒe la, míezãa Sidzedze-gbalẽa dzidzedzetɔe tsɔ kpena ɖe ame akpe geɖe ŋu wozua Yehowa subɔla ɖeadzɔgbewo, eye amesiawo dometɔ geɖe nye amesiwo menya Biblia tsã o. Le kpɔɖeŋu me, esime Hindu-ŋutsu aɖe si le Sri Lanka nɔ ɖevime la, esee Ðasefo aɖe nɔ nu ƒom tso Paradiso ŋu. Ete ɖe nyɔnu ɖasefoa ŋu le ƒe aɖewo megbe, eye nɔvinyɔnua srɔ̃ŋutsu va te Biblia-nusɔsrɔ̃ wɔwɔ kplii. Le nyateƒe me la, ɖekakpuia vana wosrɔ̃a nu gbesiagbe, eye wowu Sidzedze-gbalẽa sɔsrɔ̃ nu le ɣeyiɣi kpui ŋutɔ aɖe me. Eva dze kpekpeawo katã dede gɔme, etso kadodo me kple ha si me wònɔ tsã, eye wòva zu Fiaɖuƒegbeƒãɖela. Hafi wòava xɔ nyɔnyrɔ la, enɔ aƒeme Biblia nusɔsrɔ̃ wɔm kple eƒe ame nyanyɛ aɖe xoxo.\n19. Nuka dzie míate ŋu aka ɖo esi míele Fiaɖuƒea dim gbãgbiagbã?\n19 Fiaɖuƒea didi gbãgbiagbã na míekpɔa dzidzɔ si doa ŋusẽ mí. (Mateo 6:33) Togbɔ be míedoa go dodokpɔ vovovo hã la, míeyia gbeƒãɖeɖe nyanyuia dzi kple dzidzɔ kpakple dzonɔameme. (Tito 2:14) Mía dometɔ geɖe te ŋu le ɣeyiɣiawo katã ƒe mɔɖeɖedɔa ƒe nudidiwo gbɔ ɖom, eye ame aɖewo le subɔsubɔm le teƒe siwo nyanyuigblɔlawo hiã le geɖe wu. Eɖanye míele asi kpem ɖe Fiaɖuƒea ƒe dɔwo ŋu le mɔ siawo alo bubuwo nu o, kakaɖedzi le mía si be Yehowa maŋlɔ míaƒe dɔ kple lɔlɔ̃ si míeɖe fia eƒe ŋkɔ be o.—Hebritɔwo 6:10-12.\nYi Edzi le Yehowa ƒe Ŋusẽ Me\n20. Aleke míate ŋu aɖee afiae be míekpɔa Yehowa sinu be wòado ŋusẽ mí?\n20 Mina míaɖee afia to mɔ sia mɔ nu be míekpɔa mɔ na Yehowa hekpɔa esinu be wòado ŋusẽ mí. Míate ŋu aɖee afia ne míewɔa gbɔgbɔ me ɖoɖo siwo wòwɔna toa ‘dɔla nuteƒewɔla’ la dzi ŋudɔ bliboe. (Mateo 24:45) Mawu ƒe Nya la sɔsrɔ̃ le ame ɖokui si kple le hamea me to Kristotɔwo ƒe agbalẽwo dzi, gbedodoɖa tso dzi me, hamemegãwo ƒe gbɔgbɔ me kpekpeɖeŋu nana, haxɔsetɔ wɔnuteƒewo ƒe kpɔɖeŋu nyuiwo, kpakple gomekpɔkpɔ le gbeadzisubɔsubɔdɔa me edziedzi nye ɖoɖo siwo doa ŋusẽ mía kple Yehowa dome ƒomedodo hedoa ŋusẽ mí be míayi eƒe subɔsubɔdɔ kɔkɔea wɔwɔ dzi la dometɔ aɖewo.\n21. Aleke apostolo Petro kple Paulo ɖe alesi Mawu ƒe ŋusẽ hiã fiae?\n21 Togbɔ be míenye amegbetɔ gbɔdzɔgbɔdzɔtɔwo hã la, Yehowa ado ŋusẽ mí be míawɔ eƒe lɔlɔ̃nu ne míeɖo ŋu ɖe eŋu be wòakpe ɖe mía ŋu. Esi apostolo Petro nya be kpekpeɖeŋu sia hiã ta la, eŋlɔ be: “Ne ame aɖe le subɔsubɔm la, netsɔ ŋusẽ, si Mawu [nana] la subɔ.” (Petro I, 4:11) Eye Paulo ɖe alesi wòɖoa ŋu ɖe ŋusẽ si Mawu nana ŋu fia esi wògblɔ be: “Mekpɔa ŋudzedze nyui le gbɔdzɔgbɔdzɔwo me, le ŋutasesẽwo me, le hiãkamewo me, le yometitiwo me, le xaxawo me le Kristo ŋuti; elabena ne megbɔdzɔ la, ekema mesẽa ŋu.” (Korintotɔwo II, 12:10) Mina míaɖe nukpɔsusu ma ke afia wòanye ŋutikɔkɔe na Aƒetɔ Dziɖulagã Yehowa, amesi doa ŋusẽ amesi ŋu ɖeɖi te.—Yesaya 12:2.\n^ mm. 1 Le United States ƒe nuxexlẽ ƒe ɖoɖo nu la, xexlẽdzesi sia nye 1 si zero 20 kplɔ ɖo.\n^ mm. 15 Wo talawoe nye Watchtower Bible and Tract Society of New York, Inc.\nAleke Nàɖo Wo Ŋui?\n• Nukatae Yehowa ƒe amewo hiã ŋusẽ si gbɔ dzɔdzɔmetɔ ŋu?\n• Kpeɖodzi kawoe le Ŋɔŋlɔawo me siwo fia be Mawu doa ŋusẽ esubɔlawo?\n• Gbɔgbɔ me ɖoɖo kawoe Yehowa wɔ be woado ŋusẽ mí?\n• Aleke míate ŋu aɖee afia be míeɖoa ŋu ɖe Mawu ŋu be wòado ŋusẽ mí?\n[Nɔnɔmetata si le axa 12]\nŊusẽ gaɖoa mía kple Yehowa dome ƒomedodo ŋu ne míele Biblia zãm tsɔ le nu fiam amewo\nƉoe Ɖe Amewo Ɖoe Ɖe Amewo Yehowa Doa Ŋusẽ Amesiwo Ŋu Ðeɖi Te\nw00 12/1 axa 9-14\nBiblia—Asixɔxɔ Dede Eŋu Kple Mɔxexe Ðe Enu\nBiblia—Enye Agbenɔnɔ Ŋuti Mɔfiagbalẽ\nYehowa Naa Gbɔɖemeƒe Eƒe Amewo\nÈlɔ̃ Yehowa Ƒe Ŋkuɖodzinyawo Vevie Ŋutɔa?\nAlesi Nàte Ŋu Adze Xɔlɔ̃e\n“Mènya Alesi Wò Agbe Ava Nɔ Etsɔ O”\nÐe Wòle Be Nàxɔ Edzi Asea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 1, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 1, 2000\nGBETAKPƆXƆ—TATA SI MÍESRƆ̃NA December 1, 2000


Romatɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Ekema nu ka mee Yudatɔ le ŋgɔ na ame bubuwo le, alo nu kae nye viɖe si le aʋatsotso la ŋu? 2 Ede ŋgɔ le mɔ sia mɔ nu. Susu gbãtɔe nye be, woawoe wotsɔ Mawu ƒe nya kɔkɔeawo de asi na. 3 Ekema nu kae? Ne ame aɖewo meɖe xɔse fia o la, ɖe woƒe dzimaxɔse la ana be ɖewohĩ Mawu ƒe nyateƒetɔnyenye nazu dzodzroa? 4 Gbeɖe! Ke boŋ Mawu nanye nyateƒetɔ, togbɔ be ame sia ame nye aʋatsokala hã, abe ale si woŋlɔe ɖi ene, be: “Bene woaɖee afia be èle dzɔdzɔe le wò nyawo me, eye nàɖu dzi ne wole ʋɔnu drɔ̃m wò.” 5 Ke hã, ne míaƒe madzɔmadzɔnyenye na Mawu ƒe dzɔdzɔenyenye dze ɖe, ekema nya kae míagblɔ? Mawu manye ame madzɔmadzɔ ne eɖe eƒe dziku fia o ɖe? (Mele nu ƒom abe ale si ame ƒoa nui ene.) 6 Gbeɖe! Ne menye nenema o ɖe, aleke Mawu awɔ adrɔ̃ ʋɔnu xexea? 7 Ke hã, ne nye aʋatsokaka wɔe be Mawu ƒe nyateƒe la dze ƒãa, hena eƒe ŋutikɔkɔe la, ekema nu ka tae wogale ʋɔnu drɔ̃mem abe nu vɔ̃ wɔla ene ɖo? 8 Eye nu ka tae míagblɔ, abe ale si wotsoa mía nu alakpatɔe ene, eye abe ale si ame aɖewo be míegblɔna la ene boŋ o, be: “Mina míawɔ nu vɔ̃ɖiwo, bene nu nyuiwo nava”? Ʋɔnu si woadrɔ̃ ame siawo la sɔ ɖe dzɔdzɔenyenye nu. 9 Ekema nu kae? Ðe míaƒe nɔnɔmea nyo wua? Kpao! Elabena míena nutsotso xoxo be Yudatɔwo kple Helatɔwo siaa le nu vɔ̃ te; 10 abe ale si woŋlɔe ɖi ene, be: “Ame dzɔdzɔe aɖeke meli o, ɖeka pɛ hã meli o; 11 ame aɖeke meli si sea nu gɔme nyuie o, ame aɖeke meli si dia Mawu o. 12 Amegbetɔwo katã tra mɔ, viɖe aɖeke megava le wo dometɔ aɖeke ŋu o; ame aɖeke meli, si nyoa dɔme o, ɖeka teti hã meli o.” 13 “Woƒe vehlo nye yɔdo si le nuvo; wotsɔ woƒe aɖewo ble ame.” “Ƒliwo ƒe aɖi le woƒe nuyiwo te.” 14 “Eye fiƒodenyawo kple dzigbãnyawo yɔ woƒe nu me fũu.” 15 “Woƒe afɔwo le du dzi ɖe ʋukɔkɔɖi ŋu.” 16 “Gbegblẽ kple xaxa le woƒe mɔwo dzi, 17 eye womenya ŋutifafamɔ la o.” 18 “Mawuvɔvɔ̃ aɖeke mele mo na wo o.” 19 Ke míenyae be, nu siwo katã Se la gblɔna la, ame siwo le Se la te ye wògblɔa wo na, ale be ɖoɖoe nazi le ame sia ame nu, eye xexe blibo la katã nadze na Mawu ƒe tohehe. 20 Eya ta womabu ŋutilã aɖeke be ele dzɔdzɔe le eŋkume le se la ƒe dɔwɔwɔwo ta o, elabena se la dzie wotona nyaa nu si tututu nu vɔ̃ nye. 21 Ke azɔ la, woɖe Mawu ƒe dzɔdzɔenyenye la fia se manɔmee, abe ale si Se la kple Nyagblɔɖilawo ɖi ɖase le eŋu ene; 22 ɛ̃, Mawu ƒe dzɔdzɔenyenye, to Yesu Kristo dzi xɔxɔse me, eye wòli na ame siwo katã si xɔse le la. Elabena vovototodedeameme aɖeke meli o. 23 Elabena wo katã wɔ nu vɔ̃, eye womete ŋu ɖoa Mawu ƒe ŋutikɔkɔe la gbɔ o, 24 eye nunana faa ye wònye be woto tafe si Kristo Yesu xe dzi na ablɔɖe wo, eye wobu wo be wole dzɔdzɔe le eƒe amenuveve la ta. 25 Mawu ɖoe abe avulévɔsa ene to eƒe ʋu la dzi xɔxɔse me. Ewɔ esia, bene wòatsɔ aɖe ye ŋutɔ ƒe dzɔdzɔenyenye afia, elabena etsɔ nu vɔ̃ siwo wowɔ tsã, esime Mawu nɔ dzi gbɔm ɖi la, nɔ kekem; 26 bene wòaɖe ye ŋutɔ ƒe dzɔdzɔenyenye afia le ɣeyiɣi sia me, bene wòanye dzɔdzɔetɔ, togbɔ be ebua ame si xɔ Yesu dzi se la ame dzɔdzɔe hã. 27 Ekema afi ka adegbeƒoƒo la le? Woɖee ɖa. To se ka dzi? Dɔwɔwɔwo tɔa? Kura o, ke boŋ to xɔse ƒe se la dzi. 28 Elabena míebuna bena, wobua ame be ele dzɔdzɔe to xɔse me, se la ƒe dɔwɔwɔwo manɔmee. 29 Alo Yudatɔwo ɖeɖe ko ƒe Mawue wònyea? Ðe menye dukɔwo me tɔwo hã tɔ oa? Ɛ̃, dukɔwo me tɔwo hã tɔe, 30 ne nyateƒee wònye be Mawu ɖeka koe li, ame si abu aʋatsotsotɔwo be wole dzɔdzɔe le woƒe xɔse ta, kple aʋamatsomatsotɔwo be wole dzɔdzɔe to woƒe xɔse me. 31 Ekema ɖe míetsɔa míaƒe xɔse ɖea se la ɖa mahã? Gbeɖe! Ðe míelé se ɖe te sesĩe boŋ.


21-0725 Subɔsubɔ Teƒe Si Mawu Na | Sierra Vista Fellowship\n21-0725 Subɔsubɔ Teƒe Si Mawu Na\nJuly 24, 2021 admin5\nGbedasi: 65-0524 Subɔsubɔ Teƒe Si Mawu Na\nLɔlɔ̃tɔwo Siwo Wogbɔ Agbe,\nAlegbegbe míelɔ̃a be míaƒo ƒu ɖe du kɔsiɖa sia kɔsiɖa aɖa ɖu azã le Gbɔgbɔme Mana si Wòna Eƒe Ŋugbetɔ la ŋu. Enana mí ŋusẽ si míehĩa na míaƒe mɔzɔzɔ la. Míaƒe Mesia ƒe Agbe tututu, si woɖe ɖe go, hele Eƒe Hame la dzram ɖo hena Kɔkɔdzoe la ye.\nDzo Lilikpo la yɔ mí do go, hele míakplɔm yiɖe Ŋugbedonyigba dzi, le Eƒe nyagblɔɖila sesẽ William Marrion Branham, ƒe amisisi te.\nNɔviŋutsu Branham menye Dzo Lilikpo la o. Enye kplɔla si wosi ami na, le Dzo Lilikpo ma te. Ɖeko Dzo Lilikpo ma ɖoa kpe eƒe Gbedeasi la dzi kple dzesiwo kpakple nukunuwo, Eƒe Gbɔgbɔ Kɔkɔe gã si woɖe ɖe go le mía dome ye Wònye eye ewú nyagblɔɖila mamleawo katã si wodo ŋgɔ zigbɔ zi akpe ɖeka.\nƉee miate ŋu kpɔ Amegbetɔvi la, Amegbetɔvi la le nyagblɔɖi Gbedeasi ƒe nɔnɔme me, si hele gbugbɔm va Eƒe Hame la me ake, le nyagblɔɖi me, hele Yesu Kristo eyama ke etsɔ, egbe, yiɖe mavɔmavɔ me ɖem fia oa? Womewɔe kpɔ gbeɖe le agbenɔɣia me, sẽ ɖe ɣeyiɣi sia me o.\nMíaƒe Gbɔgbɔme susuwo lé Esia. Míekpɔ Esia hexɔ Nya ɖe sia ɖe dzi se. Gbedeasi sia, Nyaƒoka Siawo, nye Mɔ si Mawu ta be wòatsɔ lé susu ma si le egodo le afima afisi woƒã nuku ma ɖo. Míese Gbe ma eye Kekelia ƒo mí ke míexɔ Agbe.\nEna míele anyinɔm ɖe Dziƒo nutowo me, FIFIA TUTUTU. Menye míava nɔ o, míele fifia. Wofɔ̃ mí ɖe tsitre vɔ xoxoxo, dzo la kple gakpoa dze dɔ dzi vɔ. Egbɔ agbe mí yi ɖe Mawu ƒe Ŋkume, afisi Eƒe Gbɔgbɔ la le. Menye nusi nyege miala ye o, mienye vɔ! Abosam koe le agbagba dzem be yeafi mí le Egbɔ.\nB: Ɖee wogbɔ Agbe mia?\nB: Ɖee Kristo zu vavã na mia?\nB: Ɖee woɖe Mawu ƒe ŋusẽ ɖe goa?\nB: Ɖee miele Hame ma mea, Hame si Mawu na laa?\nB: Aleke miele le Mee, aleke miewɔ henyae be wogbɔmi agbe le Mee?\nŊ: Míaƒe susu blibowo; míaƒe ameti blibo la, le Kristo me. Kristo le mía dome, hele kpeɖom Eɖokui dzi be yele agbe, hele kpeɖom dzi be Yele afisia.\nMíenye ŋutilãgbalẽ tso Eƒe ŋutilãgbalẽ me, kple ƒu tso Eƒe ƒu me, ŋutilã tso Eƒe ŋutilã me, Ŋkɔ tso Eƒe Ŋkɔ me, Eƒe Ŋugbetɔ. Míenye Eƒe ŋutilãgbalẽ kple Eƒe ƒuwo.\nMíate ŋu ku o, wogbɔmí agbe. Ŋusẽ si gbɔ agbe ame si fɔ mí ɖe tsitre tso nuvɔ̃ gbe me, hetrɔ míaƒe ameti la, fɔ̃ mí ɖe tsitre vie le Kristo Yesu me, nusi, tsitretsitsi ahe va na mí wòade blibo aɖatsi.\nWodi mí hegbugbɔ mí di, wonyrɔ̃ mí kple Gbɔgbɔ Kɔkɔe la, ɖe Yesu Kristo me. Wogbɔ agbe mí na Nya ɖesiaɖe. Míeɖe “amen” ɖe Nya ɖe sia ɖe dzi.\nEsime míele ƒuƒom ɖedu le Yesu Kristo me; le susu ɖeka, kple tame ɖeka me la, nu sia nu si hĩa mí, ne XƆSE asu mía si aɖaxɔ se la, Atsɔe na mí.\nMina míade dzesi be Anɔ míaƒe aƒewo, míaƒe hamewo dometɔ ɖe sia ɖe me, alo afika ke míeƒo ƒu ɖo, elabena míenye Eƒe viŋutsuwo kple vinyɔnuwo, Eƒe Hame Ŋugbetɔ la.\nMenyae be Ele afisia. Mekaɖedzi be Ele afisia. Menyae be fifia la ŋusẽ si gbɔagbe nu la sɔgbɔ le Hame la me be wòayɔdɔ ame ɖe sia ɖe si nɔ anyi ɖe afisia.\nƉee miexɔ Gbedeasi Sia dzi sea? Ɖee míexɔe se be Enye Mawu ƒe Mɔ na egbea? Ɖee miexɔe se be Amegbetɔvi si le Eɖokui ɖem fia le agbetɔ ŋutilãgbalẽ me ye wònyea? Ɖee miexɔ Nya ɖesiaɖe dzi sea?\nNe miehĩa ŋutilã ƒe dɔyɔyɔ, gbɔgbɔme dɔyɔyɔ, alo NU SIA NU si ate ŋu hĩa mi la, ekema meka ataŋu na mi be miaxɔ Mawu Ƒe Gbe, si wosi ami na, heɖo kpe dzi na míaƒe ŋkeke la:\nWɔe dzro azɔ be ŋusẽ si gbɔa agbe nu ma nagbɔ agbe woƒe xɔse, Aƒetɔ, na nusi wɔm wole la. Xɔsetɔa ɖee nye ma da asiwo ɖe xɔsetɔa ɖe dzi, ŋutilã aɖe ɖe ŋutilã aɖe dzi, ŋusẽ aɖe ɖe ŋusẽ aɖe dzi. Ke Mawu ƒe ŋusẽ wònye, to Mawu ƒe viŋutsu alo Mawu ƒe vinyɔnu dzi, to Mawu ƒe Vi la dzi. O Mawu, nà be Satana ne ɖe asi le dukɔ sia ŋu! Nà be woakpɔ dɔyɔyɔ ɣetrɔ sia, to Yesu Kristo, ƒe Anyinɔnɔ si wode dzesi ƒe tsitretsitsi, ŋusẽ si gbɔna agbe dzi. Le Yesu Kristo ƒe Ŋkɔ me, na wòava me nenema!\nVa tu mí le; Subɔsubɔ Teƒe Si Mawu Na 65-0425, aɖaxɔ wò dɔyɔyɔ, woasi ami na wò kple Gbɔgbɔ Kɔkɔe, nàna wò luʋɔ nadzɔdzi esime nànɔ anyi le Dziƒo nutowo me aɖase Amegbetɔvi la wòaƒo nu Kɔsiɖagbe sia le ga 2 woale me, Jeffersonville ƒe game.\nMɔse Atɔ̃lia 16:1-6\nMateo Kɔkɔe 1:23\nMarko Kɔkɔe 16:17\nLuka Kɔkɔe 17:30\nYohanes Kɔkɔe 4:23/ 10:1-7\nKorintotɔwo I 12:13\nTesalonikatɔwo I 4:16\nPrevious Post21-0718 Dodo Etɔ̃liaNext Post21-0801 Kpe Ɖoɖo Eƒe Nya Dzi\nChoose a language Afrikaans Cebuano ChiShona ChiTonga ChiTumbuka English Èʋegbe Haitian Creole isiZulu Kirundi Kiswahili Lingála Lugbarati Northern Sotho -Sepedi Português Setswana SiSwati Southern Sesotho हिन्दी தமிழ் മലയാളം 中文 (中国)


“Anyigba Blibo La Ƒe Ʋɔnudrɔ̃la” Wɔa Nu Dzɔdzɔe Ɣeawokatãɣi | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Agakpe la, eƒe dɔwɔwɔ de blibo, elabena eƒe mɔwo katã dzɔ.”—5 MOSE 32:4.\nHADZIDZI: 112, 89\nALEKE ŊKUÐOÐO MAWU- NYAKPUKPUI SIAWO DZI AKPE ÐE MÍA ŊU NE WOWƆ NU MADZƆMADZƆ ÐE MÍA ŊU?\n1. Aleke Abraham ɖee fia be yeka ɖe edzi be Yehowa nye ʋɔnu dzɔdzɔe drɔ̃la? (Kpɔ nɔnɔmetata si le nyati sia ƒe gɔmedzedze.)\n“ÐE ANYIGBA blibo la ƒe Ʋɔnudrɔ̃la la mawɔ nu dzɔdzɔe oa?” (1 Mose 18:25) Nya siae Abraham bia Mawu tsɔ ɖee fia be yeka ɖe edzi be Yehowa adrɔ̃ ʋɔnu dzɔdzɔe ame siwo le Sodom kple Gomora. Abraham ka ɖe edzi be Yehowa mawɔ nu madzɔmadzɔ o. Enyae be mawu “ame dzɔdzɔe kple ame vɔ̃ɖi siaa” zi ɖeka o. Abraham ‘ka ɖe edzi’ be Mawu mawɔ nu ma gbeɖe o. Ƒe 400 aɖewo megbe la, Yehowa gblɔ tso eɖokui ŋu be: “Agakpe la, eƒe dɔwɔwɔ de blibo, elabena eƒe mɔwo katã dzɔ. Mawu nyateƒetɔ, ame si mewɔa nu madzɔmadzɔ gbeɖe o; dzɔdzɔetɔ kple nuteƒewɔla wònye.”—5 Mose 31:19; 32:4.\n2. Nu ka tae míate ŋu agblɔ be manya wɔ be Yehowa nawɔ nu madzɔmadzɔ o?\n2 Nu kae na Abraham ka ɖe edzi be Yehowa adrɔ̃ ʋɔnu dzɔdzɔe ɣeawokatãɣi? Nu si tae nye be, Yehowa ƒe ʋɔnu dzɔdzɔe dɔdrɔ̃ kple eƒe dzɔdzɔenyenye ƒo ɖe sia ɖe ta. Le nyateƒe me la, le Hebri Ŋɔŋlɔawo me la, wozãa Hebrigbe me nya siwo gɔme woɖena be “ʋɔnu dzɔdzɔe dɔdrɔ̃” kple “dzɔdzɔenyenye” la ɖekae zi geɖe. Ne míagblɔe la, vovototo aɖeke mele nu si le dzɔdzɔe wɔwɔ kple dzɔdzɔenyenye dome o. Esi wònye be Yehowa ƒe mɔwo katã dzɔ ta la, adrɔ̃ ʋɔnu le mɔ nyuitɔ nu ɣesiaɣi. Tsɔ kpe ɖe eŋu la, eƒe Nya la gblɔ be “elɔ̃a dzɔdzɔenyenye kple nya dzɔdzɔe.”—Ps. 33:5.\n3. Gblɔ nu madzɔmadzɔ siwo yia edzi egbea la ƒe kpɔɖeŋu.\n3 Dzianukwaretɔwo nyae be Yehowa wɔa nu dzɔdzɔe ɣeawokatãɣi, eye esia faa akɔ na wo, elabena nu madzɔmadzɔ wɔwɔ xɔ aƒe ɖi ale gbegbe, si wɔe be ame geɖe kpe fu ŋutɔ le nu tovo siwo wowɔ ɖe wo ŋu ta. Le kpɔɖeŋu me, wodrɔ̃ ʋɔnu ame aɖewo madzemadzee helé wo de gaxɔ me. Le ame aɖewo gome la, ɖe wova zã numekukumɔnu deŋgɔwo hafi kpɔe be womeɖi fɔ o eye woɖe asi le wo ŋu mlɔeba, ke hã wonɔ gaxɔ me ƒe geɖe ɖe nu gbegblẽ si womewɔ o ta. Togbɔ be nudzɔdzɔ siawo tena ɖe ame dzi hekua dzi na amewo gɔ̃ hã la, nu madzɔmadzɔ ƒomevi bubu aɖe li si gatena ɖe Kristotɔwo dzi wu.\nLE HAMEA ME\n4. Nu kae ate ŋu ado Kristotɔ aɖe ƒe xɔse kpɔ?\n4 Kristotɔwo nyae be ame siwo mele hamea me o ate ŋu awɔ nu madzɔmadzɔ ɖe yewo ŋu. Ke hã, ne ewɔ na mí be wowɔ nu madzɔmadzɔ aɖe le hamea me, alo míawo ŋutɔwo ŋue wowɔe ɖo la, esia ate ŋu ado míaƒe xɔse kpɔ. Aleke nàwɔ nui ne ewɔ na wò be womewɔ nu ɖe ye ŋu nyuie le hamea me o, alo hati Kristotɔ aɖe wɔ nu madzɔmadzɔ ɖe ŋuwò? Ðe nàɖe mɔ esia nazu nukikli na wòa?\n5. Ne Kristotɔ aɖe kpɔ nu madzɔmadzɔ wɔwɔ teƒe le hamea me alo eya ŋutɔ ŋue wowɔe ɖo la, nu ka tae mele be wòawɔ nuku nɛ o?\n5 Esi wònye be mía dometɔ aɖeke mede blibo o eye míedaa vo ta la, míenyae be ate ŋu adzɔ be woawɔ nu madzɔmadzɔ ɖe mía ŋu loo alo míawo míawɔe ɖe ame aɖe ŋu le hamea me. (1 Yoh. 1:8) Togbɔ be ƒãa hafi nu siawo dzɔna hã la, ne edzɔ la, mewɔa nuku na Kristotɔ wɔnuteƒewo alo zua nukikli na wo o. Esɔ ŋutɔ be Yehowa na mɔfiame nyuiwo mí le eƒe Nya la me be woakpe ɖe mía ŋu míayi edzi awɔ nuteƒe ne haxɔsetɔwo mewɔ nu ɖe mía ŋu nyuie o gɔ̃ hã.—Ps. 55:12-14.\n6, 7. Nu madzɔmadzɔ kae wowɔ ɖe nɔviŋutsu aɖe ŋu le hamea me, eye nɔnɔme kae wòɖe fia si kpe ɖe eŋu wòkpɔ nyaa gbɔ nyuie?\n6 Bu nu si me Willi Diehl to ŋu kpɔ. Tso ƒe 1931 me la, Nɔviŋutsu Diehl subɔ nuteƒewɔwɔtɔe le alɔdzedɔwɔƒe si le Bern, le Switzerland. Ede Gilead Suku ƒe klass enyilia le New York, Amerika, le ƒe 1946 me. Esi wòwu sukua nu la, wode dɔ asi nɛ emegbe be wòawɔ nutome sue dzikpɔkpɔdɔa le Switzerland. Nɔviŋutsu Diehl gblɔ le eƒe agbemeŋutinya me be: ‘Le May 1949 me la, mena alɔdzedɔwɔƒe si le Bern la nya be mewɔ ɖoɖo be maɖe srɔ̃.’ Aleke woɖo eŋu nɛ? Wogblɔ nɛ be: “Mɔnukpɔkpɔ aɖeke megali na [mi] wu gbesiagbe mɔɖeɖedɔa o.” Nɔviŋutsu Diehl gblɔ yi edzi be: “Womeɖe mɔ nam be maƒo dutoƒonuƒo o . . . [nɔvi] geɖe megadoa gbe na mí o, eye wowɔa nu ɖe mía ŋu abe ame siwo woɖe le haa me ene.”\n7 Aleke Nɔviŋutsu Diehl wɔ nui? Egblɔ be: “Míenya be srɔ̃ɖeɖe menye nu si ŋu Ŋɔŋlɔawo tsi tre ɖo o, eya ta míetsɔ gbedodoɖa wɔ míaƒe sitsoƒee eye míeɖo ŋu ɖe Yehowa ŋu.” Mlɔeba la, wova ɖɔ susu totro si nɔ nɔviwo si ku ɖe srɔ̃ɖeɖe ŋu si wɔe be womewɔ nu ɖe Nɔviŋutsu Diehl ŋu nyuie o la ɖo, eye wogatsɔ subɔsubɔmɔnukpɔkpɔ siwo nɔ esi tsã la nɛ. Yehowa ɖo eƒe nuteƒewɔwɔa teƒe nɛ. * Anyo be míabia mía ɖokuiwo be: ‘Ne wowɔ nu madzɔmadzɔ sia tɔgbi ɖe ŋunye la, ɖe magbɔ dzi ɖi akpɔ Yehowa sinu be wòaɖɔ nɔnɔmea ɖoa? Alo ɖe mate kpɔ be mawɔ nu si dze nye ŋutɔ ŋunye atsɔ akpɔ nyaa gbɔa?’—Lod. 11:2; xlẽ Mika 7:7.\n8. Nu ka tae wòate ŋu adzɔ be míasusui vodadatɔe be wowɔ nu madzɔmadzɔ ɖe míawo ŋutɔwo alo ame bubu ŋu?\n8 Ate ŋu adzɔ be nàsusui vodadatɔe be wowɔ nu madzɔmadzɔ ɖe wò ŋutɔ loo alo hamea me tɔ aɖe ŋu. Esia dzɔna ɣeaɖewoɣi le esi míetea ŋu sea nuwo gɔme bliboe o alo míenyaa nu sia nu tso nya bliboa ŋu o ta. Ke hã, míaƒe nuŋububu ɖale eteƒe alo meɖale eteƒe o, gbedodoɖa kple ŋuɖoɖo ɖe Yehowa ŋu kpakple nuteƒewɔwɔ awɔe be míaƒe dzi ‘manyra ɖe Yehowa ŋu’ o.—Xlẽ Lododowo 19:3.\n9. Kpɔɖeŋu kawo mee míadzro le nyati sia kple esi kplɔe ɖo me?\n9 Na míadzro nu madzɔmadzɔ wɔwɔ siwo yi edzi le Yehowa ƒe amewo dome le Biblia ŋlɔɣiwo ƒe kpɔɖeŋu etɔ̃ me kpɔ. Le nyati sia me la, míaƒo nu tso Abraham tɔgbuitɔgbuiyɔvi Yosef kple nɔviaŋutsuwo dome nyaa ŋu. Le nyati si kplɔ esia ɖo me la, míadzro ale si Yehowa wɔ nu kple Israel Fia Ahab kpakple nu si dzɔ ɖe apostolo Petro dzi le Antiokia si le Siria la me. Ne míele kpɔɖeŋu siawo me dzrom la, dze agbagba nàde dzesi nufiame siwo akpe ɖe ŋuwò nàɖo ŋu ɖe Yehowa ŋu eye mia kplii dome nakpɔtɔ anɔ nyuie, vevietɔ ne èse le ɖokuiwò me be womewɔ nu ɖe ye ŋu nyuie o.\nWOWƆ NU MADZƆMADZƆ ÐE YOSEF ŊU\n10, 11. (a) Nu madzɔmadzɔ kawoe wowɔ ɖe Yosef ŋu? (b) Mɔnukpɔkpɔ kae ʋu ɖi na Yosef esime wònɔ gaxɔ me?\n10 Yosef nye Yehowa subɔla wɔnuteƒe, ke hã, menye ame tutɔwo koe wɔ nu madzɔmadzɔ ɖe eŋu o, ke esi gavee wue nye be ekpe fu le eya ŋutɔ nɔviawo si me. Esime Yosef xɔ ƒe 17 la, nɔviawo tsɔe dzra wòzu kluvi. Eƒlelawo kplɔe yi Egipte togbɔ be menye eƒe didie wònye o hã. (1 Mose 37:23-28; 42:21) Le dukɔ ma me la, eva dzɔ gbe ɖeka be woda alakpa ɖe esi be ete kpɔ be yeadɔ nyɔnu aɖe gbɔ sesẽe, eye wolée de gaxɔ me evɔ womena mɔnukpɔkpɔe be wòaɖe eɖokui nu le ʋɔnu o. (1 Mose 39:17-20) Ɣeyiɣi si me Yosef kpe fu abe kluvi ene kple eƒe gaxɔmenɔɣia katã xɔ abe ƒe 13 ene. Nu kawoe míate ŋu asrɔ̃ tso Yosef ƒe kpɔɖeŋua me si akpe ɖe mía ŋu míado dzi ne haxɔsetɔ aɖe wɔ nu madzɔmadzɔ ɖe mía ŋu?\n11 Mɔnukpɔkpɔ su Yosef si wòɖe eƒe nyaa dzi na gamenɔla bubu aɖe. Gamenɔla ma nye fia la ƒe ahakulawo ƒe amegã tsã. Esime Yosef kple ahakulaa siaa nɔ gaxɔ me la, ahakulaa ku drɔ̃e aɖe eye Yosef ɖe egɔme nɛ. Yosef gblɔ nɛ be woagatsɔe aɖo dɔ si wɔm wònɔ le Farao ƒe fiasãa me la nu. Esi Mawu ƒe gbɔgbɔ ʋã Yosef wòɖe drɔ̃ea gɔme na ahakulaa vɔ la, ewɔ mɔnukpɔkpɔa ŋu dɔ ƒo nu tso nɔnɔme si me eya ŋutɔ nɔ la ŋu nɛ. Míate ŋu asrɔ̃ nu vevi aɖewo tso nu siwo ŋu Yosef ƒo nu tsoe kple esiwo ŋu meƒo nu tsoe o siaa me.—1 Mose 40:5-13.\n12, 13. (a) Aleke nya si Yosef gblɔ na ahakulaa ɖee fia be menye ɖeko wònɔ anyi kpoo naneke mawɔmawɔe tso eƒe fukpekpea ŋu o? (b) Nu ka ŋue Yosef meƒo nu tsoe na ahakulaa o?\n12 Xlẽ 1 Mose 40:14, 15. De dzesii be Yosef gblɔ be ɖe ‘wofi ye.’ Eme kɔ ƒãa be wowɔ nu madzɔmadzɔ ɖe eŋu vavã. Azɔ hã, Yosef gblɔ be yemewɔ naneke si tae woade ye gaxɔ me ɖo o. Eya ta, egblɔ na ahakulaa be wòaƒo nu tso ye ŋu na Farao. Nu ka tae? Eɖe nu si tae la me ale: “Ale be woaɖem le gaxɔ sia me.”\n13 Ðe wòdze le Yosef ƒe nyawo me be enɔ anyi kpoo naneke mawɔmawɔe tso eƒe nɔnɔmea ŋua? Kura o. Enyae nyuie be wowɔ nu madzɔmadzɔ geɖe ɖe ye ŋu. Egblɔ nu si dzɔ la na ahakulaa eme kɔ, kple susu be ɖewohĩ ate ŋu akpe ɖe ye ŋu. Ke hã, de dzesii be naneke mele Ŋɔŋlɔawo me si ɖee fia be Yosef gblɔe na Farao loo alo ame bubu aɖe be ye nɔviwoe dzra ye o. Le nyateƒe me la, esi Yosef nɔviwo va Egipte eye wodzra wo nɔewo dome ɖo megbe la, Farao xɔ wo atuu eye wògblɔ na wo be woaʋu ava tsi Egipte, eye ‘anyigba blibo la katã ƒe nu nyuitɔwo’ nanye wo tɔ.—1 Mose 45:16-20.\nAmeŋugbegblẽ ate ŋu ana kuxi aɖe nado gã ɖe edzi (Kpɔ memama 14)\n14. Ne wowɔ nu madzɔmadzɔ ɖe mía ŋu le hamea me la, nu kae akpe ɖe mía ŋu míaƒo asa na ameŋugbegblẽ?\n14 Ne ewɔ na mí be hamea me tɔ aɖe wɔ nu madzɔmadzɔ ɖe mía ŋu la, ele be míaɖɔ ŋu ɖo be míaganɔ amea ŋu gblẽm o. Enye nyateƒe be ne nu gbegblẽ si nye ŋkubiãnyae amea wɔ la, ele be míaɖe nyaa dzi na hamemetsitsiwo ne woakpe ɖe mía ŋu. (3 Mose 5:1) Ke hã, le nya geɖe siwo menye ŋkubiãnya o gome la, anya wɔ be ame siwo dome nyaa le la ɖeɖe nakpɔ nyaa gbɔ, eye mahiã be hamemetsitsiwo nade nu eme o. (Xlẽ Mateo 5:23, 24; 18:15.) Neva eme be míazã Biblia ƒe mɔfiamewo atsɔ akpɔ nya mawo gbɔ nuteƒewɔwɔtɔe. Le go aɖewo me la, ɖewohĩ míava de dzesii be, sigbeɖe, menye nu madzɔmadzɔe wowɔ ɖe mía ŋu kura o. Aleke gbegbe dzi adzɔ mí ye nye esi be mímegblẽ mía nɔvi Kristotɔ la ŋu o, elabena ɖeko esia agagblẽ nyaa ɖe edzi! Ðo ŋku edzi be, mía tɔ dzɔ alo mía tɔ medzɔ o, ameŋugbegblẽ maɖɔ nyaa ɖo gbeɖe o. Nuteƒewɔwɔ na Yehowa kple mía nɔviwo siaa ana míaƒo asa na vodada ma. Hakpalaa gblɔ tso “ame si ƒe zɔzɔme ŋu fɔɖiɖi mele o” ŋu be, “metsɔa eƒe aɖe gblẽa ame ŋu o, mewɔa vɔ̃ ɖe ehavi ŋu o, eye medaa exɔlɔ̃wo ɖe anyi o.”—Ps. 15:2, 3; Yak. 3:5.\nƑOMEDODO SI LE WÒ KPLE YEHOWA DOME YE NYE NU VEVITƆ\n15. Yayra kae Yosef kpɔ le esi wòna ƒomedodo nyui gakpɔtɔ nɔ eya kple Yehowa dome ta?\n15 Nufiame nyui aɖe le ƒomedodo si nɔ Yosef kple Yehowa dome la me na mí. Le ƒe 13 siwo katã me Yosef nɔ nɔnɔme sesẽwo me tom la, eɖee fia be Yehowa ƒe susu le nuwo ŋu nɔ ye si. (1 Mose 45:5-8) Mebu fɔ Yehowa gbeɖe ɖe fu si wòkpe ta o. Togbɔ be meŋlɔ nu siwo me wòto be o hã la, melé dziku ɖe dɔme o. Vevietɔ wu la, meɖe mɔ amewo ƒe gbɔdzɔgbɔdzɔwo kple nu gbegblẽ wɔwɔwo gblẽ nu le ƒomedodo si le eya kple Yehowa dome ŋu o. Esi Yosef wɔ nuteƒe ta la, mɔnukpɔkpɔ su esi wòkpɔ ale si Yehowa de asi nyaa me heɖɔ nu madzɔmadzɔawo ɖo kpakple ale si wòyra eya kple eƒe ƒometɔwoe.\n16. Nu ka tae wònyo be míate ɖe Yehowa ŋu geɖe wu ne wowɔ nu madzɔmadzɔ ɖe mía ŋu le hamea me?\n16 Abe Yosef ene la, ele be míawo hã míade asixɔxɔ ƒomedodo si le mía kple Yehowa dome la ŋu, eye míakpɔ eta. Megadzɔ gbeɖe be míaɖe mɔ mía nɔviwo ƒe blibomademade nama mí ɖa tso Mawu si míelɔ̃ hesubɔna la gbɔ o. (Rom. 8:38, 39) Ke boŋ ne haxɔsetɔ aɖe wɔ nu madzɔmadzɔ ɖe mía ŋu la, mina míate ɖe Yehowa ŋu kplikplikpli wu, eye míana eƒe susu le nyawo ŋu nanɔ mía si, abe ale si Yosef wɔe ene. Ne míewɔ mía tɔ sinua le nɔnɔmea ŋu le ɖekawɔwɔ me kple Ŋɔŋlɔawo ƒe mɔfiamewo vɔ la, ele be míagblẽ nyaa ɖe Yehowa si me ahaka ɖe edzi be eya ŋutɔ nya ale si wòaɖɔ nɔnɔmea ɖo le ɣeyiɣi nyuitɔ dzi.\nKA ÐE “ANYIGBA BLIBO LA ƑE ƲƆNUDRƆ̃LA” LA DZI\n17. Aleke míaɖee afia be míeka ɖe “anyigba blibo la ƒe Ʋɔnudrɔ̃la” la dzi?\n17 Zi ale si míegakpɔtɔ le nuɖoanyi sia me la, woawɔ nu madzɔmadzɔ ɖe mía ŋu. Togbɔ be ƒãa hafi wòdzɔna hã la, ate ŋu adzɔ be woawɔ nu madzɔmadzɔ ɖe wò ŋutɔ alo ame aɖe si nènya ŋu le hamea me, alo nane nadzɔ si awɔ na wò be enye nu madzɔmadzɔ. Mègana wòazu nukikli na wò o. (Ps. 119:165) Esi míenye Mawu subɔla wɔnuteƒewo ta la, míedoa gbe ɖa heɖoa ŋu ɖe eŋu nuteƒewɔwɔtɔe. Tsɔ kpe ɖe eŋu la, míelɔ̃na ɖe edzi ɖokuibɔbɔtɔe be ɖewohĩ míenya nu sia nu tso nyaa ŋu o. Míeɖoa ŋku edzi hã be ɖewohĩ míawoe mese nya bliboa gɔme nyuie o. Abe ale si míesrɔ̃e tso Yosef ƒe kpɔɖeŋua me ene la, ele be míaƒo asa na ameŋugbegblẽ, elabena ɖeko esia ganana kuxia doa gã ɖe edzi. Mlɔeba la, le esi míate kpɔ be míawɔ nu si dze míawo ŋutɔwo ŋu atsɔ aɖɔ nɔnɔmea ɖo teƒe la, mina míaɖoe kplikpaa awɔ nuteƒe na Yehowa eye míagbɔ dzi ɖi akpɔ esinu be wòaɖɔ nɔnɔmea ɖo. Ðikeke mele eme o be esia wɔwɔ ana míaƒe nu nadze Yehowa ŋu eye wòayra mí, abe ale si ko wòyra Yosef ene. Ɛ̃, míate ŋu aka ɖe edzi be Yehowa, ame si nye “anyigba blibo la ƒe Ʋɔnudrɔ̃la” la awɔ nu si le dzɔdzɔe ɣesiaɣi, “elabena eƒe mɔwo katã dzɔ.”—1 Mose 18:25; 5 Mose 32:4.\n18. Nu ka mee míadzro le nyati si kplɔ esia ɖo me?\n18 Le nyati si kplɔe ɖo me la, míadzro nu madzɔmadzɔ wɔwɔ ƒe kpɔɖeŋu eve bubu siwo yi edzi le Yehowa ƒe amewo dome le Biblia ŋlɔɣiwo la me. Kpɔɖeŋu mawo me dzodzro ana míakpɔ ale si ɖokuibɔbɔ kple ale si míelɔ̃na faa tsɔna kena nana Yehowa ƒe susu le dzɔdzɔenyenye ŋu sua mía si.\n^ mm. 7 Kpɔ Willi Diehl ƒe agbemeŋutinya si ƒe tanyae nye “Yehowa Ye Nye Mawu Si Ŋu Maɖo Ŋu Ðo,” si dze le Gbetakpɔxɔ ƒe tata si nye Vol. 112, No. 21 EW me (alo November 1, 1991, ƒe Gbetakpɔxɔ, yevugbe me tɔ).


Amedzidzedze Le Beslan-sukua—“Mawu Kpe Ðe Mía Ŋu Míehaya”\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Zulu\nNATALYA kple via ŋutsuvi Aslan si xɔ ƒe asieke xatsa wo ɖokuiwo ɖe Zarina kple via nyɔnuvi Anzhelika si xɔ ƒe wuieve la gbɔ. Ame tsitsi kple ɖevi siwo wu 1,000 hã nɔ anyi ɖe afi ma, eye amedzidzela siwo lé tu gãgãwo ɖe asi la nɔ wo ŋu dzɔm.\nLe Kuɖa, September 1, 2004 ƒe ŋdi ma la, dzilawo kple wo viwo nɔ sukukpoa dzi nɔ dzadzram ɖo ɖe sukugɔmedzedze ƒe azã ŋu le Alania ƒe du sue si woyɔna be Beslan la me le Russia. Kasia, ame siwo lé tuwo ɖe asi eye wo dometɔ aɖewo kpla bɔmbwo ɖe wo ɖokuiwo ŋu la va do ɖe wo dome nɔ tu dam ɖe yame henɔ ɣli dom. Amedzidzela siwo wu 30 kplɔ ameha la ɖatu ɖe sukua ƒe kamedexɔ me eye woti bɔmbwo ɖe xɔa me katã.\nAʋadzedze Ði Kple Zitɔtɔ\nAleae wòdzɔe be ŋkeke etɔ̃ sɔŋ amedzidzelawo kple asrafowo dze aʋa ɖi ŋɔdzitɔe henɔ wo nɔewo kpɔm. Natalya, ame si Yehowa Ðasefowo nɔ Biblia srɔ̃m kple la gblɔ be: “Nyemedo gbe ɖa alea gbegbe kpɔ o.”\nDzomeŋɔlie, eya ta kamedexɔa me xɔ dzo gbãgbãgbã. Tso ŋkeke evelia ƒe ŋdi la, amedzidzelawo mena nuɖuɖu kple tsi woƒe aboyomeawo o. Eye kaka ŋkeke etɔ̃lia si nye Fiɖagbe naɖo la, aboyomeawo dometɔ aɖewo nɔ woƒe aɖuɖɔwo nom eye wonɔ seƒoƒo siwo ɖeviwo tsɔ vae na woƒe nufialawo la ɖum. Natalya gblɔ be: “Ŋutsuvi aɖe si nɔ anyi ɖe mía xa la tsɔ eƒe seƒoƒoa ƒe ɖe de asi nam. Memae ɖe eve tsɔ na Anzhelika kple Aslan.”\nLe ŋkeke etɔ̃a gbe la, zi tɔ. Natalya gblɔ be: “Bɔmb ƒe wówo na medze anyi, dzudzɔ bla ɖe xɔa me eye wode asi tudada me.” Esi asrafoawo kple amedzidzelawo nɔ tu dam wo nɔewo la, Natalya kple Aslan ta ɖɔɖɔɖɔ dzo. Nutoa me Ossetiatɔ aɖe kplɔ wo yi ɖada ɖe dedienɔƒe. Ame gbogbo aɖewo ya tsi eme.\nLe Nudzɔdzɔa Megbe\nAnzhelika ku le zitɔtɔa me\nAme tsitsi kple ɖevi alafa geɖewo ku, Anzhelika hã ku. Avifafa kple konyifafa ɖi le Beslan kwasiɖa geɖewo. Natalya ƒe aƒea dze ŋgɔ sukua, eye esi wova tu suku yeye ɖe wo gbɔ gɔ̃ hã la, Aslan gavɔ̃na kokoko eye melɔ̃na be yeayi sukua o. Megadona ɖafena gɔ̃ hã o. Natalya gblɔ be: “Míeƒo koko na Yehowa be wòakpe ɖe eŋu wòaɖu vɔvɔ̃a dzi.” Le ɣeyiɣi aɖe megbe la, dzi va ɖo eƒo wògate sukua dede.\nEsesẽna na Natalya be wòade Kristotɔwo ƒe kpekpewo le Fiaɖuƒe Akpata me. Egblɔ be: “Ne mele amewo dome le xɔ aɖe me la, ewɔna nam be wogbɔna teƒea dzi dze ge. Medoa gbe ɖa be naneke nagadzɔ o. Le ɣeyiɣi aɖe megbe la, meva dzudzɔ kpekpeawo dede. Etena ɖe dzinye hã be ame gbogbo mawo ku, gake míawo ya míetsi agbe.”\nNatalya gblɔ be: “Medaa akpe na hamea me tɔ siwo yi edzi le kpekpem ɖe ŋunye. Ðasefo aɖe si ŋkɔe nye Tatyana va kpɔam ɖa godoo ŋkeke etɔ̃ ɖe sia ɖe. Emegbe eva kplɔ Ðasefo bubu aɖe si ŋkɔe nye Ulyana va gbɔnye. Ulyana nyoa dɔme, ɖɔa ŋu ɖo, eƒe gbe le blewuu, eye wònya Biblia nyuie. Ekafuam ɖe nye agbagbadzedzewo ta eye wòɖoa tom ŋutɔŋutɔ ne mele nu ƒom.\n“Fifia metea ŋu ƒoa nu tso nudzɔdzɔ ma ŋu vevesese kple vɔvɔ̃ manɔmee”\n“Ulyana xlẽ nya si apostolo Paulo gblɔ le 2 Korintotɔwo 1:9 nam. Esi Paulo to nɔnɔme sesẽ aɖe me le Asia la, egblɔ be: ‘Míesusu be wotso kufia na mí.’ Exlẽ Yesaya 40:31 hã nam. Mawunyakpukpui ma gblɔ be: ‘Ŋusẽ yeye aɖo ame siwo kpɔa mɔ na Yehowa ya ŋu. Woadzo ayi dzi abe hɔ̃ ene.’ Mawunyakpukpui siawo tɔgbi kple kpekpeɖeŋu siwo Ulyana kpakple ame bubuwo nam la do ŋusẽm ale be nye kple vinyewo míegadze Kristotɔwo ƒe kpekpewo dede gɔme. Gake nye dzi medzea eme ne mele xɔ si me amewo sɔ gbɔ ɖo la me o.”\nZarina va zu Yehowa Ðasefo eye wòle mɔ kpɔm na ɣeyiɣi si me woafɔ via Anzhelika wòava nɔ agbe le anyigba nyakpɔ si dzi ŋutifafa axɔ aƒe ɖo, si dzi Mawu Fiaɖuƒea aɖu la dzi. (Mateo 6:9, 10; Dɔwɔwɔwo 24:15) Natalya kple viawo xɔ nyɔnyrɔ zu Yehowa Ðasefowo le ƒe 2009 me. Wogakpɔtɔ le afi si sukua ƒe kamedexɔa ƒe glikpowo le, gake nudzɔdzɔ ma meganana ŋɔdzi léa wo o. Natalya gblɔ be: “Fifia metea ŋu ƒoa nu tso nudzɔdzɔ ma ŋu vevesese kple vɔvɔ̃ manɔmee. Mawu kpe ɖe mía ŋu míehaya.”\nAKƆNTABUBU WƆNUBLANUI LA\nAmedzidzelawo: 30 kple edzivɔ\nAboyomeawo: 1,000 kple edzivɔ\nAme siwo ku: 330 ya teti\nAme siwo xɔ abi: 700 kple edzivɔ\nƉoe Ɖe Amewo Ɖoe Ɖe Amewo “Mawu Kpe Ðe Mía Ŋu Míehaya”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Mɔkpɔkpɔ Si Li Na Aƒemanɔsitɔwo Kple Ame Dahewo\nƉoe Ɖe Amewo Ɖoe Ɖe Amewo NYƆ! Mɔkpɔkpɔ Si Li Na Aƒemanɔsitɔwo Kple Ame Dahewo\nMɔkpɔkpɔ Si Li Na Aƒemanɔsitɔwo Kple Ame Dahewo\nNYƆ! Mɔkpɔkpɔ Si Li Na Aƒemanɔsitɔwo Kple Ame Dahewo


Biblica® Se aɖeke mebla Biblia zazã o Agbenya La™ Mose 3 1\n1 Azɔ la, Yehowa ƒo nu na Mose tso Mawu ƒe agbadɔ la me hegblɔ be, 2 “Ƒo nu na Israelviwo eye nàgblɔ na wo be, ‘Ne mia dometɔ aɖe atsɔ nunana vɛ na Yehowa la, netsɔ nyi alo alẽ vɛ abe eƒe nunana ene.\n3 “ ‘Ne nunana la anye numevɔsa tso lãhawo dome la, ele be wòana lãtsu si ŋuti kpɔtsɔtsɔ mele o. Ele be wòanae le agbadɔ la ƒe mɔnu ale be wòadze Yehowa ŋu. 4 Ele be wòatsɔ eƒe asi ada ɖe numevɔsa la ƒe ta dzi, eye woaxɔ numevɔsa la ɖe vɔsalã la teƒe be wòalé avu ɖe enu. 5 Ekema amea awu nyitsuvi la le afi ma le Yehowa ŋkume. Aron ƒe viŋutsuwo, ame siwo nye nunɔlawo la atsɔ ʋu la ahlẽ ɖe vɔsamlekpui si le agbadɔ la ƒe mɔnu la ƒe axawo katã ŋu. 6 Ele nɛ be wòako numevɔsalã la eye wòaflii. 7 Aron ƒe viŋutsu siwo nye nunɔlawo la ado dzo ɖe vɔsamlekpui la dzi, eye woaɖo nake ɖe dzo la dzi. 8 Ekema Aron ƒe viŋutsuwo, nunɔlawo, atsɔ lãkɔwo, eƒe ta kple ami ada ɖe nakeawo dzi le vɔsamlekpui la dzi. 9 Amea aklɔ eƒe dɔmenuwo kple afɔwo, nunɔla la atɔ dzo wo ɖe vɔsamlekpui la dzi, eye woazu numevɔsa kple dzovɔsa si ƒe ʋeʋẽ adze Yehowa ŋu.\n10 “ ‘Ne vɔsa la nye numevɔsa tso alẽhawo alo gbɔ̃hawo dome la, ele nɛ be wòana atsua si ŋuti kpɔtsɔtsɔ mele o la. 11 Ame si le vɔ la sam la awui le Yehowa ŋkume le vɔsamlekpui la ƒe anyiehe lɔƒo. Aron ƒe viŋutsuwo, ame siwo nye nunɔlawo la ahlẽ lã la ƒe ʋu ɖe vɔsamlekpui la ŋu akpe ɖo. 12 Ekema amea afli lã la, eye nunɔla la atsɔ lãkɔawo, lã la ƒe ta kple eƒe ami ada ɖe nakeawo dzi le vɔsamlekpui la dzi. 13 Ke amea aklɔ dɔmenuawo kple afɔawo, eye nunɔlawo atɔ dzo wo katã le vɔsamlekpui la dzi. Anye numevɔsa kple dzovɔsa si ƒe ʋeʋẽ ado dzidzɔ na Yehowa.\n14 “ ‘Ne nunana na Yehowa nye numevɔsa si woawɔ kple xevi la, ele be wòanye akpakpa alo ahɔnɛvi. 15 Nunɔla la atsɔ xevi la ayi vɔsamlekpui la gbɔ, atro kɔ le enu, ana eƒe ʋu naɖuɖu ɖe anyi le vɔsamlekpui la ƒe axadzi, eye woame lã la le vɔsamlekpui la dzi. 16 Nunɔla la aɖe eƒe agbonu kple emenuwo, eye wòatsɔ wo aƒu gbe ɖe vɔsamlekpui la ƒe ɣedzeƒe lɔƒo, afi si dzowɔ le la. 17 Emegbe la, alé eƒe aʋalawo, eye wòafe xevi la me, gake eƒe aʋalawo maɖe ɖa le xevi la ŋu o. Azɔ la, nunɔla la atɔ dzoe le vɔsamlekpui la dzi, eye wòanye vɔsa si adze Yehowa ŋu. Enye numevɔsa kple dzovɔsa si ƒe ʋeʋẽ adze Yehowa ŋu.


Mateo 15 - Holy Bible [Ewe Bible 1913] - (Mat 15)\nTete agbalẽfialawo kple farisitɔwo tso Yerusalem va Yesu gbɔ gblɔ bena:\nNukaŋuti wò nusrɔ̃lawo daa blematɔwo ƒe kɔawo dzi mahã? Elabena womeƒoa asi hafi ɖua abolo o.\nKe exɔ edzi gblɔ na wo bena: Nukaŋuti miawo hã miedaa Mawu ƒe se la dzi le miaƒe kɔawo ŋuti mahã?\nKe miawo la miegblɔ bena: Amesi ke lagblɔ na fofoa alo dadaa bena: Nusi ke nate ŋu akpɔ tso gbɔnye la, nanye nunana na Mawu la, eya magabu fofoa alo dadaa o!\nEye miegabua Mawu ƒe se la o le miaƒe koa ŋuti.\nAlakpatɔwo! Yesaya gblɔe ɖi nyuie le mia ŋuti bena:\nEye dzodzro wole subɔyem hele nufiafia, siwo nye amewo ƒe sededewo la fiam.“\nEye wòyɔ ameha la va egbɔ gblɔ na wo bena: Miɖo to, eye miase nu gɔme.\nMenye nusi ke yia nu me la, gblẽa kɔ ɖo na ame o; ke nusi ke doa go tsoa nu me la, eya koe gblẽa ko ɖo na ame.\nTete nusrɔ̃lawo va egbɔ gblɔ nɛ bena: Enyae bena, esi farisitɔwo se nyaa la, eɖia wo nu mahã?\nEye wòxɔ edzi gblɔ bena: Ati sia ati, si Fofonye, si le dziƒo la, medo o la, woahoe.\nMiɖe asi le wo ŋu! Mɔfiala ŋkuagbãtɔwo wonye na ŋkuagbãtɔwo. Ke ne ŋkuagbãtɔ le mo fiam ŋkuagbãtɔ la, wo kpakple eve la katã woayi aɖadze do me.\nEye Petro xɔ edzi gblɔ ne bena: Ɖe lo sia gome na mi.\nEye wògblɔ bena: Alo miawo hã ame masenugɔmewo mieganye mahã?\nAlo miedze sii kpɔ bena, nusianu, si yia nu me la, eyina ɖe do me, eye wotsɔnɛ ƒua gbe ɖe kpɔxa o mahã?\nKe nusiwo doa go tsoa nu me la, woawo doa go tso dzi me, eye nenem nu mawo ƒoa ɖi ame.\nElabena dzi mee nu vɔ̃ɖi susuwo, amewuwuwo, ahasiwowowo, matrewɔwɔwo, fififiwo, aʋatsoɖaseɖiɖiwo kple ɖiŋudodowo doa go tsona.\nWoawoe nye nusiwo ƒoa ɖi ame; ke ne woɖu nu asi maklɔmaklɔe la, eya meƒoa ɖi ame o.\nEye esi Yesu do go tso afima la, eva Tiro- kple Sidon-nutoawo me.\nEye kpo ɖa, Kanaan-nyɔnua ɖe ɖo go tso afima nutoawo me, eye wòɖo ɣli gblɔ bena: Aƒetɔ, Dawid vi la, kpɔ ye nublanui! Vinyenyɔnuvi le fu kpem ŋɔdzitɔe tso gbɔgbɔ vɔ̃ si me.\nKe meɖo nyaa ɖeke ŋu ne o. Eye esi eƒe nusrɔ̃lawo va egbɔ la, woɖe kuku nɛ gblɔ bena: Do mɔe, ne wòayi; elabena ele ɣli ɖom le mia yome.\nKe eya ɖo eŋu gblɔ bena: Womedɔm o, negbe ɖe Israel-ƒe me alẽ bubuwo gbɔ ko.\nKe nyɔnua va dze klo ne gblɔ bena: Aƒetɔ, xɔ nam!\nEye wòɖo eŋu gblɔ bena: Womeɖe mɔ bena, woatsɔ ɖeviwo ƒe abolo aƒu gbe na avũviwo o.\nKe eya gblɔ bena: Yoo, Aƒetɔ! Gake avũviwo hã ɖua abolo wuwlui, siwo duduna tsoa woƒe aƒetɔ ƒe kplɔ dzi.\nTete Yesu xɔ edzi gblɔ nɛ bena: O, nyɔnu, wò xɔse la lolo! Neva mè na wò, abe alesi nèdi ene. Eye eƒe nyɔnuvi la ƒe lãme sẽ le nenem gaƒoƒo ma dzi.\nEye Yesu dzo le afima te yi ŋgɔ va Galilea-ƒua nu, eye wolia to la hebɔbɔ no anyi ɖe afima.\nEye ameha geɖewo va egbɔ; eye wokplɔ tekunɔwo, ŋkuagbãtɔwo, aɖetututɔwo, ame glɔmɔ̃wo kple dɔléla bubu ƒomevi geɖewo ɖe asi ve, eye wotso wo da ɖe eƒe afɔ nu; eye wòda gbe le wo ŋu.\nEsi ameha la kpɔ bena, aɖetututɔwo le nu ƒom, ame glɔmɔ̃wo le dzɔdzɔm, tekunɔwo le azɔli zɔm, eye ŋkuagbãtɔwo le nu kpɔm la, woƒe mo wɔ yaa, eye wokafu Israel ƒe Mawu la.\nKe Yesu yɔ eƒe nusrɔ̃lawo ƒo ƒu ɖe egbɔ gblɔ bena: Nye dɔme trɔ ɖe ameha la ŋuti; elabena egbe enye ŋkeke etɔ̃agbe wole ŋutinye, eye naneke mele wo si woaɖu o; ke nyemelɔ̃ bena, mado mɔ wo dɔme ɣeɣi o, ɖewohĩ aƒetrɔ latsɔ wo le mɔ dzi.\nEye nusrɔ̃lawo gblɔ nɛ bena: Afika míakpɔ abolo geɖe alea gbegbe atsoe le gbe sia dzi, bena ameha gã sia naɖu aɖi ƒo mahã?\nEye Yesu gblɔ na wo bena: Abolo nenie le mia sii? Eye wogblɔ bena: Wo ame adre kple lãvi ʋeea ɖewo.\nEye wòɖo bena, ameha la nabɔbɔ nɔ anyigba;\neye wotsɔ abolo adre lã kple lãwo, eye esi wòda akpe ɖe wo dzi la, eŋe wo me hetsɔ na nusrɔ̃lawo, eye nusrɔ̃lawo tsɔ wo na ameha la.\nEye wo katã woɖu nu, eye woɖi ƒo, eye wolɔ abolo kakɛ, siwo susɔ la, ɖe kevi adre me fũ.\nEye amesiwo ɖu nua la, wole ŋutsu akpe ene, nyɔnuwo kple ɖeviwo mele me o.\nEye esi wòdo mɔ amehawo la, eɖo ʋu va Magdala-nutoawo me.